text:
Mester sostene institutonan cu ta investiga pa nan haci nan trabao mas obhetivo posibel
ORANJESTAD (AAN): Na final di conferencia di Prensa di Gobierno di Aruba diahuebs mainta, Prome Minister a duna un reflexion importante pa e respet cu nos mester tin pa e institutonan di Gobierno cu ta haci investigacionnan ora cu ripara cu cosnan no ta bon. Esakinan ta institutonan cualifica y obhetivo cu ta haci investigacion sin importa ken, ki color politico y of relacion tin cu Gobierno. Tambe Prome Minister ta conseha parlamentarionan di oposicion pa si di berdad nan ta contra corupcion y ta para pa integridad, pa nan no cuestiona cada biaha cu tin un investigacion di kiebro di integridad te pa relaciona esaki como persecucion politico.
Reflexion: “Hopi hende ta papia di integridad y ta bisa nan ta contra corupcion. Si di berdad un hende ta contra corupcion y pro integridad, e ora e no por cuestiona cada biaha ora cu tin un investigacion of suspension of casonan di corupcion y integridad. Si di berdad bo ta contra corupcion y si di berdad bo ta kere den integridad, e ora bo mester duna espacio na esnan encarga pa haci nan trabao ora cu ta constata cu algo a pasa cu talves no ta integro.
Si cada biaha cu bin un keho di un kiebro di integridad, nos mester tene na cuenta si nos conoce e persona, si ta un persona di nos partido, colega di trabao of familiar, anto nunca nos lo logra un Aruba integro. Laga nos cada un carga nos responsabilidad cu esaki.
Wega y drama politico: Stop cu tur e wega y drama politiconan aki y ban wak e escencia. Ora algo pasa cu nos wak cu nos no ta sigur si ta bon of fout, duna instancianan espacio pa haci investigacion. No mester ataka y lastra of ofende niun hende. Despues di investigacion nos ta wak si e tabata algo cu tabata bon of fout y nos por continua.
Aruba integro: Mi ta kere den un Aruba integro, mi ta kere cu nos tine den nos pa nos logra e nivel di integridad cu nos ta desea. Si nos kier un Aruba integro, nos mester duna nos instancianan e espacio pa haci nan investigacion y no cuestiona cada biaha cu nan tuma accion”


c: text/html

text:
Pa Es cu ta kere den Dios, ningun explicacion ta necesario. Pa esnan cu no ta kere den Dios, ningun explicacion ta posible.
Autor: Desconoci (kizas ta Dios mes)
Mi ta marca bo number pa yamabo paso mi sa cu tur ora bo ta contesta pa scucha mi palabra. Bo number ta facil pa corda como cu mi ta yamabo tur dia, si no ta pa agradeci, ta pa yamabo danki, pidibo conseho of pidi forsa pa otro. E unico yamada cu mi tin hasi ta cu mi man y mi bos. For di mi frenta na mi pecho y schouder pa schouder: “Na nomber di Tata di Yui y di Spirito Santo, Amen. Y bo sa ken mi ta haya na linea pa conte tur cos …?
Mi pensamento di bida y biba ta draai rond di Dios y pa tur loke E ta para pe. E ta mi sosten, mi bon amigo, esun cu semper mi ta busca conseho na dje den temponan duro. Manera mi amiga Ingrid a bisa: “Mi imagen di Dios ta uno amoroso y yena cu compashon” y ta asina mi ta biba, den dicho imagen. Pero prome mi haya sosten di Dios, mi mester conoce e sosten den mi mes, prome cu mi kier ricibi loke mi ta spera di dje, ami mester entrega esaki na otro prome. Esta stima bo prohimo, mescos bo ta stima bo mes persona.
Mi Dios den mi bida diario ta basa riba conoce, compronde y yuda. Aunke en vano mi lucha pa hasi e mundo aki mihor, na final di dia, mi sa mi tin mi Dios pa consolami. Den mi sonjonan, den su cunucu berde mi ta drumi, esey ta su simpel promesa.
Cu Dios na mi lado, mi curason semper ta trankil, ami ta duna di mi banda, E ta duna di dje. Man den man nos ta cana e bida aki hunto.
Pa esnan cu nan Fe ta grandi den Dios sea pa medio di un secta religioso of den nan so na cas, un dia lo spera grandi. Pa esnan cu no ta kere, Dios ta bisti su piyama, pero E no ta drumi, semper E ta keda cu wowo riba nan, como cu un dia lo yega cu nan lo busce.
Autor: A. Figaroa ©

robotstxt: allowed

filter: keep


text:
“No obstante e reto di awasero, asina mes un cantidad di mucha muhe hunto cu nan mayornan a yega Renaissance Convention Center pa asina haya informacion di e ekiponan cu tin un seccion femenino y pa probecha pa inscribi mesora”, asina Richard Dijkhoff, Presidente di Arubaanse Voetbal Bond a indica. E ekiponan a keda satisfecho cu e interes y awor lo sigui habri pa mas inscripcion di esunnan cu no a logra participa na e evento.
E evento aki ta e combinacion di un campaña cu AVB a cuminsa na Juli ultimo promoviendo mas futbol femenino na Aruba, den cuadro di un esfuerso cu tanto FIFA pero tambe CONCACAF ta haciendo pa encurasha mas participacion di e hende muhe den e deporte Rey. E intencion ta pa inicia di e mucha muhenan chikito caba, for di scol, pa asina nan logra desaroya y crece den e disciplina di deporte.
“E ekiponan di dama a keda hopi contento y a duna hopi atencion na e dia aki. Nos a haya masha bon comentario pa cu e dia aki y esaki ta mustra cu ta hopi mas ta bay tin pa e futbol femenino. Mi ta considera e evento como uno exitoso y directiva ta gradici cada un cu a participa”, asina Richard Dijkhoff a duna di conoce na final di e evento.
Tabatin diferente booth di tur e teamnan existente cu tin un ekipo femenino caba y otronan cu ta pendiente participacion pa cuminsa cu un team di mucha muhe entre 4 aña pa 15 aña. E ekiponan tabata SV La Fama, SV Bubali, SV Estudiantes, SV Estrella, SV Undesa, SV Britannia, SV Dakota, SV RCS y SV RCA.
Banda di esey tabatin diferente actividad durante e dia aki, manera show di moda cu pañanan di Athlete’s Foot y sin lubida e presentacion di Zumba na encargo di Rose Ann Ruiz.
No por keda sin menciona partnernan cu a haci e evento posibel, manera Compra Ltd, ASA y SIA, e dos academia di futbol riba nos isla cu a haci demostracionnan masha yamativo mes di tecnica nobo di futbol.
Varios orador cu a hiba palabra durante e dia, entre otro Frank Velasquez, un masahista di deporte cu a hala masha atencion den su splicacion y storianan den su carera.
Arubaanse Voetbal Bond por mira atras na un evento exitoso y cu sigur lo produci un cantidad di ekiponan nobo di mucha muhe, cla pa bataya y demostra tur mucha homber cu nan ta igual riba tereno di futbol.


text:
ORANJESTAD — Durante un conferencia yama na ultimo ora diamars merdia, presidente di parlamento di Aruba Marisol Lopez-Tromp a anuncia cu e ta bandona fraccion di AVP y sigui den parlamento como parlamentario independiente y presidente di Staten te cu eleccion.
Motibo pa esaki ta cu segun Lopez-Tromp lider y miembronan di fraccion di e partido lo no a atende debidamente cu e incidente tres siman pasa den cual su persona y vice-presidente di parlamento Chris Dammers (AVP) a agredi otro fisicamente. Ambos lider di partido Mike Eman y lider di fraccion di AVP Rene Herdé ta declara cu nan no a spera Lopez-Tromp su decision.
Marisol Lopez-Tromp, prome minister Mike Eman y lider di fraccion di AVP Rene Herdé na palabra
Durante su conferencia di prensa, cu a tuma lugar despues cu el a combersa cu gobernador Fredis Refunjol pa notifike riba su decision, Lopez-Tromp a declara di no ta mucho contento cu publicacionnan y declaracionnan haci dor di su mesun copartidarionan durante e ultimo simannan despues di e incidente cu Chris Dammers. E ta haya e manera cu ela a wordo trata ‘inaceptabel’.
Ambos lider di partido Mike Eman y lider di fraccion di AVP Rene Herdé ta desmennti cu no a atende cu e caso. Ambos ta bisa cu a tene contacto cu Lopez-Tromp. Eman te hasta lo tabatin un cita planea cu e presidente di parlamento. Herdé ta bisa cu e ta spera ainda cu lo por yega na un solucion den cual Lopez-Tromp no ta bandona e partido.
Autor Ariën Rasmijn


text:
Durante e conferencia di prensa di siman pasa diahuebs di Gabinete Wever-Croes, Minister Endy Croes a duna un splicacion amplio con e Premio Excelencia den Deporte ta hinca den otro, cuanto nomindao tin, kico e criterianan ta stipula e ganadonan, kico lo ta e premionan, a trata e hecho cu a agrega team sport como categoria y a informa ki dia e actividadnan lo ta.
En total tin 141 nominado, pa aña 2019 16 Federacion a nomina 66 deportista y pa aña 2021 18 Federacion a nomina 75 deportista. Door di pandemia no por a organisa Premio Excelencia den Deporte na 2020 y 2021. E criterionan stipula ta e prestacion local, internacional y den comunidad di e deportista.
En total lo bay otorga 141 medaya y certificado, lo duna 22 plakkaat na e ganadornan y tambe un biaha mas lo rindi homenahe na baluartenen deportivo y lo tin alabes premionan efectivo. E aña aki lo reconoce 10 baluarte deportivo. Ta di spera cu e reconocementonan y Premio Excelencia den Deporte por forma estimulo pa nos mucha y hobennan cu ainda no ta practica un deporte.
Durante e rueda di prensa a toca mi e oportunidad sorpresa pa dirigi algun palabra y durante esaki mi a subraya e hecho cu deporte por habri porta pa hopi di nos deportistanan por cuminsa forma nan fundeshi profesional. Mas y mas nos ta scucha di hobennan cu ta haya scholarship pa por sigui studia en combinacion cu nan deporte preferi. Esakinan sigur ta oportunidad valioso y sumamente importante.
Pesey mes mi a enfatisa cerca nos deportistanan pa sigui haci nan best, sigui mustra disciplina y determinacion, pasobra e por habri portanan grandi pa nan.
Durante e actividad mi a papia cu entre otro e hobennan Dyrenson Wouters y Ilajay Tromp. Ambos ta deportistanan cu mi conoce di tempo nan ta chikito y ta hobennan hopi disciplina, talentoso y cu ta stima nan deporte.
Dyrenson a haya e oportunidad mediante baseball pa bay studia na Merca y dentro di poco e lo ta biahando pa sigui su estudio na Southern New Hampshire University y alabes traha riba su carera deportivo. Dyrenson ta un hoben cu di tempo cu e tabata chikito mi gosa wak e hunga bala. Bo ta letterlijk wak cu e ta gosa di e wega y semper ta un persona positivo y cu animo. Mas cu claro mi a desea Dyrenson un bon biahe y hopi exito. Mi ta convenci cu e lo logra.
E otro hoben ta Ilajay Tromp, un deportista femenino cu despues di a hunga baseball pa hopi tempo, dado momento mester a switch pa softball. Un hoben tambe cu desde cu e tabata chikito mi tabata gosa wak e hunga meymey e mucha hombernan. Un hoben cu a start cu camp y team pa motiva otro mucha muher hunga y practica e deporte di softball. Un hoben cu actualmente ta explorando e posibilidadnan pa haya un scholarship pa bay sigui studia en combinacion cu softball. Mi a desea Ilajay tambe tur clase di exito y mi ta spera di curason cu e lo logra su soño den un futuro hopi cercano.
Por ultimo mi kier indica cu nos tin hopi deportistanan talentoso y yen di deseo pa sigui desaroya y crece den nan deporte. Hobennan cu ta dedica na nan deporte y cu ta mira posibilidadnan amplio via nan deporte. Un di e hobennan aki ta e mucha homber Beijde di 13 aña cu mi a cera conoci cu ne y su tata. E ta practica atletismo ya pa 8 aña y ta un talento creciente. Sigur tabata un placer di por a combersa cu ne durante e actividad.


text:
Si cambia leynan cu ta pone tanto e mama como e tata responsabel pa e yiunan, hombernan lo pensa miho prome cu traha yiu?
Awe ta ‘Dia Internacional di Famia’. Mi ta pidi bo pa tuma un rato pa wak un video cu ta mustra nos hopi cla pakico ta importante pa nos no bira cara pa e realidad scondi den mas famia cu nos ta kere.
‘E berdad scondi’ ta un testimonio di pobresa na Corsow. Situacionnan cu ta conta pa mas isla y pais, tambe pa Aruba. E cosnan di bida cu no tur hende kier wak. E circulo vicioso di pobresa. E abuso sexual den famia. E buskeda pa amor di un muhe jong cu a pasa den tur e situacionnan aki. Y toch e ta hasi e esfuerso pa papia cu su yiunan pa nan tin un miho bida. Pero e no por su so.
E mama di 3 yiu y 27 anja ta bisa: ‘Mi no kier pa mi yiunan pasa den mesun cos cu ami a pasa aden.’ Y toch den tantisimo caso bo ta mira cu den e buskeda pa amor, felicidad y proteccion, muchanan jong ta atrae net e hende den su bida cu ta lag’e pasa den loke e no tabata kier. Manera e senjora cu ta guia mamanan den situacion di pobresa ta bisa; ‘E ta bay hopi mas profundo, cu bo lo pensa na prome instancia.’ E berdad ta cu e tin hopi di hasi cu cicatrisnan di bida. Y sin guia adecuado y comprenshon di otro, e persona ta keda pega. Pasobra niun hende a sinj’e balora su mes. Tampoco pa e explora di ki forma e por sali di pobresa dor di usa un posibel talento cu e por tin.
Tin ora mi ta puntra mi mes si e hendenan cu tin cu yuda e mamanan aki tin mas facilidadnan pa traha cun’e, e lo por yuda mas? Si cambia leynan cu ta pone tanto e mama como e tata responsabel pa e yiunan, hombernan lo pensa miho prome cu traha yiu? Si pueblo henter cuminsa wak hende den necesidad cu wowonan di compashon, y yuda pa nan haja mas balor propio, nos lo crea un miho comunidad?
Cosnan pa pensa, pa ami y abo…
Stima bo famia y stima tur famia…
Tin ora mi ta puntra mi mes si ta destino of ta casualidad ta laga bo wak cierto situacionnan y pakico.
Un caminda den Playa, lorando un birada pa parkeer, mi ta mira un hobencita teenager ta bin di otro banda ta jora di un forma hopi desespera. Mi ta baha pa informa kico a pasa y ta compronde cu un persona riba un bicicleta a agredi e hobencita pa horta su telefon. E hobencita a bay den shock y tur e otro hobennan rond tabata hasi nan esfuerso pa jud’e den un forma of otro. Polis ta bin, ambulance ta bin pa atende e hobencita wardando pa su majornan jega.
Mi ta move di e sitio, pero e cara angustia y yorando desepera di e hobencita ta keda manera graba den mi mente y ta pop up cada biaha.
Mi ta puntra mi mes unda mas nos mucha y hobennan por ta echt safe den e Aruba actual. Majan ta dia internacional di hende muhe y mi ta puntra mi mes kico por hasi pa por garantisa no solamente nos hendenan muhe, pero tur hende grandi, mediano y chikito un Aruba unda bo por cana riba caya sin miedo pa cosnan malo pasa bo.
E potret ta di e ambulance cu a bin pa asisti e hobencita. Concientemente mi no ta pone e hobencita su cara. Ta mas importante pa nos protega privacidad di nos mucha y hobennan. Ta importante tambe pa nos hasi algo pa hendenan cu ta circula riba caja cu intencion menos bon. Nos no por keda wak e hendenan cu ta biba riba caya manera hendenan cu ta molester pa comunidad so. Pasobra si, nan ta! Pero nan ta tambe hendenan cu posibel problemanan profundo y malesa di adiccion. Y nan mester di tratamento y guia. Nos no por keda biba den un circulo vicioso di miedo y laga pa cada hende y famia busca nan propio solucion. Esaki por hasi cu mas y mas hendenan lo sera nan mes tras di e murayanan di nan cas pa evita cu algo malo pasa nan. Of loke ta pasa caba, nan ta tuma justicia den nan mes man.
Ami lo kier wak un comunidad di hendenan cu tin alegria di bida y ta comparti cu otro. Mi ta muhe y mi ta mama y mi ta stima mi pais. Y mi ta kere cu ta birando mas y mas tempo pa nos admiti cu nos pais a cambia hopi. Mi no kier bay bek na e cosnan menos bunita di pasado, pero si lo kier mira un Aruba cu ta dushi y safe pa biba.
Con dushi lo ta si nos por mira un sonrisa riba cara di nos hobennan. Un Aruba jena cu hendenan contento y felis.
Nos pais ta un pais hopi chikito y si nos tur enfoca riba e imagen aki y duna di nos parti, sigur nos por logr’e.
Na honor di nos mes y e generacion cu lo sigi nos, ban pone man na obra.
Awe, dia internacional di hende muhe, ta un bunita dia pa cuminsa!
Mi ta realisa cu e metanan grandi tin ora ta scondi den e cosnan chikito, manera e brasa di mi nietonan.
Dia di mama 2015, un ocashon cu a pone mi refleha riba mi diferente rolnan den bida. Di muhe cu a bira mama decadanan pasa, awe mi ta pone aserca e mama cu a bira wela. Mirando bek mi ta corda e idealnan di mi como mama. Mi tabata kier ta un mama cu lo dedica hopi tempo na su yiunan. Mi kier a bira e mama cu concientemente lo a mira su yiunan crese. Mi kier tabat”ey pa nan den cada fase di nan bida. Mi ta corda cu un amiga tabata jama un mama asina un ‘oermoeder’, e ‘mama Original’ mi lo traduci esey. Mi a logra esaki na Hulanda, te dia cu mi a bolbe Aruba y a cuminsa traha como trahado social-educativo den trabou comunitario. Akinan mi a descubri mi afinidad hopi grandi pa traha na un miho comunidad y un miho mundo, manera mi a sinja den mi estudio na Hulanda. Mi a traha podise cu demasiado dedicacion y mirando bek mi ta lamenta cu mi no a bira e mama cu mi a desea di ta den mi vishon di bida. Mescos cu asina hopi mama di mi generacion, mi kier a duna mi yuinan mas cu ami tabatin. Y den e proceso aki mi ta haja cu segun mi, mi a slek den e cos di mas importante cu un major por duna su yiunan, esta ‘tempo’.
Tempo a sigi pasa y tanten mi a bira wela tambe. Y aki, na cierto momento mi a priminti mi mes di no hasi mesun fout. Circumstancianan a pone cu pa un par anja mi a pasa hopi tempo cu mi nietonan. Y aki a crese un otro vishon den bida. Si antes mi kier a cambia e mundo, awe mi ta realisa cu e metanan grandi tin ora ta scondi den e cosnan chikito, manera e brasa di mi nietonan. Mas cercania cu mi yiunan mester di mi y relacionnan genuino. Bida den e bida aki nos por bibé un solo biaha.
Mi a sinja di ta mas conciente di mi escogencianan. Tempo y cosnan material ta pasa bay, e recuerdonan felis ta sigi cu mi te den eternidad. Biba un bida mas simpel, purba di inspira otro sin carga cu henter e mundo y biba mas den e cualidadnan di mi curason a duna mi hopi pas.
‘Tuma Tempo’ pa saborea momentonan balioso, cu no semper ta bolbe ta importante pa mi. Tuma tempo pa hasi, refleha y sonja. Bida ta super y universo ta jena cu amor y felicidad. Nos tur por sinja con pa gara e trein di felicidad, prome cu e bay laga nos. Felis siman di e mama cu a bira un wela felis!
Cu hopi danki na e 3 damanan aki pa a comparti nan alma, curason, speransa, fe y balentia cu nos. Dios bendiciona boso semper!
Cu hopi danki na e 3 damanan aki pa a comparti nan alma, curason, speransa, fe y balentia cu nos. Nan tabata nos modelonan precioso pa e poster di Viva La Donna Day 2009… Carina, Ingrid y Gina… Dios bendiciona boso semper!
…Mira bida di un otro forma…disfruta conciente di cada dia…di mi famia…di naturalesa…mi a siña pa biba ‘awe’… cada dia ta un dia…tin dia duro…pero esaki ta conta pa tur hende, cu of sin cancer …stima mi mes…stop di pone otro hende semper na prome luga…duna e cancer un luga den mi bida y sigi biba, mescos cu tur otro hende… Bisa mi mes cu Dios a cura mi caba y ‘Go for life’…pa gosa di bida…siña corda riba mi mes tambe… Si mi por a cambia algo, mi lo a biba cu menos stress, menos core core… enjoy life…hari hopi…busca hende positivo rond di mi…prome mi a pensa ‘morto’, awo mi sa cu despues di cancer ‘tin bida’…
Na caminda pa Maart 8, Dia Internacional di Hende Muhe: Nos tur tin un sonjo, pa tin un bida felis. Circumstancianan di bida por evita esaki. Y toch nos tur tin derecho di sigi sonja… e ta e unico forma cu un dia nos por jega mas cerca di nos sion:’Un mundo cu mesun derecho pa tur’…
Na caminda pa Maart 8, Dia Internacional di Hende Muhe:
Nos tur tin un sonjo, pa tin un bida felis. Circumstancianan di bida por evita esaki. Y toch nos tur tin derecho di sigi sonja… e ta e unico forma cu un dia nos por jega mas cerca di nos vision:’Un mundo cu mesun derecho pa tur’…
Den un comunidad ideal:
1 E famia ta central.
2 Tin oranan di trabou flexible y posibilidad di traha part time y traha for di cas.
3 Tin bon condicionnan di trabou secundario.
4 Tin training di personal riba contenido di trabou.
5 Tin training di personal riba desaroyo personal y calidad di bida (stress/wellness).
6 Tin judansa social cu ta tene cuenta cu e realidad di e trahado y ta traha na prevencion, na lugar di traha curativo. Esaki ta nifica cu ta warda pa problema escala prome cu duna judansa. E ora ta laat y ja danjonan ireparabel por a tuma lugar cu tin ora no por cura mas, cu tur bon intencion di mundo.
7 Tin un bon structura di coperacion bou habitantenan y judansa di instancianan social y educativo den bario cu ta sali for di e necesidadnan di e habitantenan mes.
8 Ta stimula hendenan muhe pa copera cu otro y si ta necesario traha den forma di coperativa.
9 Ta duna informacion y educacion na majornan con pa lanta nan jiunan segun e declaracion internacional di derechonan humano y derechonan di mucha.
10 Ta stimula un mente critico y asertivo cerca e hende muhe cu hopi biaha ta cabes di famia. Asina e por educa su jiunan di chikito pa sa nan derecho y ta evita manipulacion di instancianan y personanan individual.
11 Poniendo e hende muhe central den desaroyo di un pais ta e unico forma pa un dia jega mas cerca di e ideal pa bira ehempel pa mundo.
12 Ta honra no solamente e hende muhe cua bira exitoso dor di un carera briyante, pero tambe e hende muhe cu a lanta su hopi yiunan su so fregando vloernan di otro hende, lorando man cu bolo y snacks y bibando di un suma minimo di asistencia social. Tambe e grupo grandi di hende muhe cu ta juda otro den silencio, ta resa y pidi pa otro den silencio. Hende muhe ta e curason cu ta laga nos sociedad briya y vibra.
Drs. Mitsy Willems, psicologo clinico ta comparti e caso aki di e hoben aki cu duna permiso pa comparti su experiencia. Meta ta pa kibra silencio rond di e tema y pa hendenan sa cu judansa ta posibel.
Un contribucion di drs. Mitsy Willems, psicologo clinico
Un storia cu ta impacta “Abuso di Mucha” y EMDR
Drs. Mitsy Willems, psicologo clinico ta comparti e caso aki di e hoben aki cu duna permiso pa comparti su experiencia. Meta ta pa kibra silencio rond di e tema y pa hendenan sa cu judansa ta posibel.
Awe e tin 28 aña di edad y tin problema cu su pareha. Ora nos a cuminza sondea a resulta cu tabatin tres abuso sexual den su ninjes. Un na su 4 aña, di dos na su 5 aña y di tres na su 7 aña dor su welo. Awo cu su welo a muri e la tuma desicion di bisa kico a pasa na su mama y a la vez busca ayudo. Continue reading “Abuso di Mucha y tratamento exitoso cu EMDR”
Un articulo di prensa Hulandes cu por inspira Aruba pa uni forsa entre sector priva y gobierno pa stimula mas hende muhe pa tuma encargo di liderasgo. Na Hulanda sector priva y gobierno a crea un Charter ‘Talent naar de Top’…
Un articulo di prensa Hulandes cu por inspira Aruba pa uni forsa entre sector priva y gobierno pa stimula mas hende muhe pa tuma encargo di liderasgo. Na Hulanda sector priva y gobierno a crea un Charter ‘Talent naar de Top’…
Charter zorgt voor meer vrouwen aan de top
29 mei 2011Bij de bedrijven en organisaties die het Charter Talent naar de Top hebben onderschreven is het aantal vrouwen in de top afgelopen jaar met 7,5 procent gegroeid. Het Charter is inmiddels een bewezen onmisbaar instrument voor een duurzaam diversiteitsbeleid van bedrijven en instellingen, zegt de Stichting Talent naar de Top. Continue reading “Posibel follow up pa e exitoso seminario Muhe y Liderasgo”
Dedica na tur nos muhernan balente riba Dia Internacional di Hende Muhe…
Ami, muher…
Comunidad podise nunca lo compronde mi…
Pasobra podise nunca nan a purba di cana den mi sapato.
Poco nan sa di mi oranan di desesperacion, si placa atrobe no ta jega pa cumpra tur loke ta falta den cas.
Dedica na tur nos muhernan balente riba Dia Internacional di Hende Muhe…
Ami, muher…
Comunidad podise nunca lo compronde mi…
Pasobra podise nunca nan a purba di cana den mi sapato.
Poco nan sa di mi oranan di desesperacion, si placa atrobe no ta jega pa cumpra tur loke ta falta den cas…
Hopi ora mi ta mula den un tienda, para henter dia riba mi pia
Of den e restaurant unda mi ta corta berdura pa e turista por come su dinner…
Dr. Viana riba Menopausa, su mito y berdadnan.
Medicamente, menopausa ta wordu defini como: “ora cu bo no a haña bo menstruacion pa un aña”. Menopausa ta e fin di un proceso largo y poco poco cu jama peri-menopausa, cu ta e cambionan cu ta pasando den curpa di un hende muher. Cambionan completamente normal y parti di su bida mescos cu pubertad. E ovarionan di e hende muher ora e ta na mitad di su añanan 30 ta cuminsa cambia e cantidad di estrogeno y progesterona cu e ta produci.
www.comprondiendobida.com
Contribucion di Dr. Carlos Viana
Medicamente, menopausa ta wordu defini como: “ora cu bo no a haña bo menstruacion pa un aña”. Menopausa ta e fin di un proceso largo y poco poco cu jama peri-menopausa, cu ta e cambionan cu ta pasando den curpa di un hende muher. Cambionan completamente normal y parti di su bida mescos cu pubertad. E ovarionan di e hende muher ora e ta na mitad di su añanan 30 ta cuminsa cambia e cantidad di estrogeno y progesterona cu e ta produci. E dos hormona femenino aki ta mesun importante pa un ciclo menstrual normal y preñez exitoso. Tin hopi falta di informacion riba menopauase y den e articulo aki mi ta splica conceptonan eroneo tocante menopausa.
Den nos clinica, ora mi informa hende muhernan cu nan sintomanan ta pre-menopausico hopi di nan ta bisa cu esaki no por pasobra nan no tin 50 aña ainda!
Sinti bo mes bunita y sexy despues di cancer. www.comprondiendobida.com
E prome Pink Runway Aruba (oktober 2010) a nifica kibra cu hopi taboe rond di e malesa di cancer. E evento aki a mustra cu ya hopi hende muhe no ta mira cancer como e fin di nan ser femenino y bellesa. Nan a lusi riba pasarela y a capta curason di tur presente. E bon noticia ta cu e apojo masal rond di mundo a juda hopi hende muhe cu cancer haja nan balor propio bek, tambe na Aruba.


text:
Notisia di polis di djárason 14 di sèptèmber te ku djabièrnè 16 di sèptèmber 2022
Kralendijk - Aksidente Kaya Internashonal Riba djaweps 15 di sèptèmber un aksidente entre dos outo a tuma lugá riba Kaya Internashonal. Personal di ambulans a atendé un di e shofùrnan na e sitio mes i e no mester a bai hospital.
Kiko ta e diferensia entre un ‘aangifte’ i un ‘melding’?
Si bo ta hasi un ‘melding’, bo ta djis informá polis di e situashon.
Ora bo hasi un ‘aangifte’, bo ta hasi petishon pa un persekushon penal. A kometé un echo kastigabel i bo ke hasi algu na esaki.
Mèldu
Bo ta testigu di un situashon sospechoso? Bo ta mira komportamentu sospechoso òf un echo kastigabel ta tuma lugá? Mester di yudansa mesora? Mèldu esaki na polis. Polis ta evaluá kiko e posibilidatnan ta pa tuma akshon.
Unda mi ta mèldu kiko?
Por mèldu tantu via number di telefòn 717 8000, 715 8000 komo na bali di warda di polis. Naturalmente bo por mèldu serka e agente polisial riba kaya tambe.
Bo ta preferá keda anónimo? E ora ei por uza e number di telefòn 9310.
Kon mi ta hasi ‘aangifte’?
Por hasi un ‘aangifte’ via telefòn na 717 8000 òf 715 8000, via meil na politie@politiecn.com òf na warda di polis. Ora hasi un ‘aangifte’ na telefòn òf via meil ta traha un sita pa bin firma e ‘aangifte’ pa asina por sigui e proseso. Solamente ‘aangifte’ ta resultá den persekushon penal.
911/112
Yama 911/112 den situashon di urgensia òf ora gara un persona ta kometé un akto kastigabel. Yama 911/112 ora mester di ayudo den situashonnan di bida òf morto. Ora señalá situashonnan sospechoso òf si bo ta testigu di un krímen. Òf por ehèmpel despues di un aksidente di tráfiko, kandela òf ora un hende ta kibra pa drenta. E ora ei kada sekònde ta konta.
Ku ken mi por yama?
911/112 (emergensia/gara)
717 8000 òf 715 8000 (no ta emergensia, pero mester di atenshon di polis)
9310 (liña di tep anónimo)
Kon e liña di tep anónimo ta traha?
Ora bo yama 9310, bo ta haña un aparato di kontesta na liña ku ta risibí bo i ta pidi bo pa graba bo mensahe. Seguidamente e sistema ta manda un meil pa un ‘inbox’ spesial ku den dje solamente e grabashon di bo mensahe. No tin niun number di telefòn aserka. Bo mensahe ta keda entrega kompletamente anónimo.
Bo a mira algu sospechoso? Yama 717 8000 òf e liña di tep anónimo 9310.


text:
Oranjestad-Minister Otmar Oduber ta bou di cuestionamento serio pa loke ta trata e caso di Bushiri, pasobra el’a permiti su amigonan famia di ex lider di AVP Tico Croes haya e proyecto na 2012, pa NAN desaroya e proyecto, sin cu nan lo ta cumpli cu tur requisito.
Di acuerdo cu maneho di gobierno, un persona of grupo di hende cu haya un proyecto no ta wordo permiti pa bende e proyecto aki na otronan, pasobra no ta e intencion cu riba lomba di pueblo nan ta bai gana miyones. pasobra si ta pa bende e proyecto na otro hende, anto Gobierno mes por a hasi esey y genera mas entrada pa Gobierno mes.
Pero esey ta hustamente locual e documentonan cu a yega den nos brievenbus a demostra: e grupo di famia di Tico Croes, ex lider di AVP a bende e sharesnan den e proyecto ya dos anja pasa caba, siendo cu esey no ta permiti!
Ora cu Otmar Oduber a wordo cuestiona varios siman atras, y especialmente ultimo simannan pa parlamentario Dangui Oduber, e minister a scohe pa keda keto. Y awor porfin ela haya curashi, pero a bisa: nan no ta bendi, abo bin prueba otro. Otmar Odubher ta lubida cu Dangui Oduber a produsi prueba p’e cu documento den man, pues awor e bala ta den scochi di Otmar Oduber pa contesta riba esey. Cana rond ta reta otro hende no ta yudabo.
Pa colmo e UNICO defensa cu e por bin cun’e ta un articulo baho, nivel di redashi, “E gate di mas grandi cu pueblo conoce ta e crater den partido MEP”, anto den e articulo e ta referi na cosnan cu a pasa entre 10 pa 30 anja pasa, cu politiconan cu no ta ni den politica mas.
Mihor Otmar Oduber no habri e caha di pandora di pasado cu Caso Fondo Desaroyo San Nicolas, Interbank, etc., pasobra bo no por limpia bo imagen tirando lodo riba otro. Para manera un homber den bo sapato, y defende bo decisionnan, sino bo ta drenta historia, no solamente como “e tal Otmar”, sino tambe pa Strawberry-GATE, Arubus-GATE, Bushiri-GATE.


text:
Último desaroyonan relashoná ku Covid-19. Lamentablemente un (1) persona ku tabata interna den CMC a fayese.
Gobièrnu di Kòrsou
[ÚLTIMO INFORMASHON]: Último desaroyonan relashoná ku Covid-19. Kuida bo mes i esnan rònt di bo, pa e promesa di un futuro briante bira nos realidat.
Tin bintiun (21) kaso ku a rekupera. Aparte di esaki, tin sero (0) kaso nobo pa awe. Situashon na CMC: Te ku awe mainta, tabatin bintinuebe (29) persona hospitalisa , di kua diesnuebe (19) ta risibl kuido intensivo. Lamentablemente un (1) persona ku tabata interna den CMC a fayese.


text:
COA a celebra e temporada 2018
Un temporada cu sin duda tabata esun mas mihor den historia
Comite Olimpico Arubano a celebra hunto cu su staf y personal den La Vista Restaurant di Aruba Marriott Hotel
E directiva hunto cu su personal a bini hunto pa asina celebra e temporada 2018 cu sin duda tabata esun mihor den historia di COA y e deporte Arubano. Presidente di COA, Sr. Roy Mezas a gradici tur presente pa nan input y esfuerzo den e trabou desplega.
Na final a regala tur presente.un bunita mug como recuerdo.
Staf y personal di COA kier a desea henter e comunidad Arubano un Felis Pasco y un Prospero 2019.


text:
TDS awe a haña notifikashon ku e kanal “SPACE SD” a haña e derechinan pa transmití e gran pelea entre Floyd Mayweather kontra Victor Ortiz.
TDS tin e kanal aki riba su lista di kanalnan, pero den e vershon di High Definition ku lamentablemente NO a haña e derechinan pa pasa e pelea bibu i direkto (“live”). Gerensia di TDS mesora a mobilisá pa haña e vershon di e kanal “SPACE” ku sí ta pasa e gran pelea aki bibu i direkto, pa asina brinda tur su klientenan e pelea aki kompletamente GRATIS. TDS sa ku e interes ta sumamente grandi pa e gran pelea aki, i a hasi su máksimo pa brinda TUR kliente e oportunidat pa mira esaki, djasabra awor riba kanal 952.
E vershon di High Definition lo pasa ku un retraso di 2 ora riba e kanal 486, SPACE HD. TDS kier informá tambe ku tur kliente ku a pidi e pelea aki i a paga p’e kaba, lo haña bèk e montante ku nan a paga. Esaki ta otro muestra ku TDS semper ta buska solushonnan pa tur kliente por ekonomisá i sinti nan mes balorá.
Pues pa resumí, e pelea Mayweather vs Ortiz lo pasa “Live” kuminsando 09:00 PM dia 17 di sèptèmber riba kanal 952 den Standard Definition pa TUR kliente kompletamente GRATIS i pa klientenan ku tòg kier mira e pelea aki den High Definition, nan por sintonisá kanal 486 ku lo tin un “delay” di 2 ora, pues lo kuminsá transmití pa 11:00 PM.
Kortesia di: Mariano Heyden


text:
Amos Balentin, Djuric Virginie i GG yamá pa forma GIO 'nobo'
Den transkurso di e siman aki hopi ta e rumornan pa ku lantamentu di GIO den 2018. Ounke e rumornan ei a posishoná HnlY Felicia i GG den aliniashon di e banda, tòch awe nos a risibí informashon ku enrealidat ta Amos Balentin, Djuric Virginie i GG ta esnan promé pa forma e aliniashon di e GIO nobo. HnlY ta preferá di mantené su status di ‘solista’ i presentá na unda ku e wòrdu kontratá sin ta mará na niun organisashon spesífiko.
Invershonistanan pa e GIO nobo den forma stratégiko a hinka un masterplan den otro pa sobrebibensia di farándula na Kòrsou- hasta tin papiá ku a hasi un proposishon pa kompra di Festival Center. E meta primario, kibra e monopolio den farándula.
Si enberdat Amos Balentin i Djuric Virginie a risibí un oferta, esaki ta nifiká ku Gentz lo pèrdè 2 kantante den nan frònt. Ku ta nifiká ku e banda lo mester kuminsá shòp pa kantante (i kisas músiko) nobo.
Gentz aktualmente ta un di e bandanan mas popular di Kòrsou i pa sigur 2 aña desde di nan introdukshon a konta ku un fanatikada sólido, presentashon na nivel i vários hit. E tim di maneho semper a traha konsistente i tabata masha kreativo den presentashon di e banda. No tin duda, ku si dado kaso nan pèrdè 2 kantante, nan lo sá di rekuperá.
Un front di Amos Balentin, Djuric Virginie i La diva GG ta un kos serio! Nan lo asepta?
Sumanan kuantioso a subi mesa pa e kantantenan ku a wòrdu yamá pa forma GIO. Ofertanan ku difísilmente por laga pasa. Tin di nan te hasta ‘to good to be true’. Ademas di esaki, a ofrese un pago ku ta sigur 4 bes mas tantu ku e pago usual. Ya kaba den pasado Gentz a bòltu e ‘wega’, ora ku na formashon di e banda e tempu ei tambe a sigur dòbel òf triplifika e pago pa toká di kada kantante i músiko, poniendo e tempu ei, e propio GIO den un skina kayente.
Riba un 'stand by'.... Den tur esaki, e kantante ku ainda no a wordu menshoná den e tanda di rumor e siman aki ta e propio Gilbert Doran Jr. Dibo D no a wòrdu menshoná ainda. Un GIO sin un Doran? HnlY Felicia kisas ainda ta riba un 'stand by'...
Bon pa Farándula
Ku esaki ta un bon moveshon, esei ta sigur. Invershon, inovashon den industria semper ta bon biní- esaki lo pèrkurá pa un ‘game change’ i tambe pa un panorama nobo i diferente pa farándula di Kòrsou.
Klaro, nos no a risibí konfirmashon di niun kantante (ainda) pero meskos ku tur página òf website di farándula tin un teoria, TRENDSZ tambe tin un. Kos lo bira interesante.


text:
- Shartella Santiago ta otro artista yu di Kòrsou ku a hasi Kòrsou su nòmber konosí rònt mundu. El a traha enpartikular na Oropa; e tabata na Rusia, na Ukrania, na Bèlgika i semper den su presentashonnan el a sòru pa Kòrsou su nòmber resaltá. Shartella a biba na Ulanda pa gran parti di e añanan na Oropa pero tambe na Bèlgika kaminda e tabatin su studio ku ta un fasilidat úniko di manera ku e por a desplegá su mes riba tur tereno ku e ta bon den dje. Shartella, un dama, ta un master den Black Smith i tambe “autogeen lasser”. Pero tambe e ta traha ku semènt i e ta pinta.
Nase ku arte den mi kurpa
Segun Shartella, el a nase ku arte den su kurpa. For di chikí e tabata gusta pinta. E tabata gusta kose paña di pòpchi. E tabatin un kas di barbie i e kos ei tabata su bida. Kasi ni skol e no kier a bai pa e keda drecha su kas di barbie, traha su kosnan i kose paña pa su pòpchinan. E tabata pinta su pòpchinan ku pèn i ku pòtlot e ta pinta e paña i e kabei. Despues e ta kit’e bèk. Tambe Shartella ta kòrda ku e tabata kore aña i for di su 8 aña ya tabata kose paña na mashin. El a kuminsá ekspresá su kreatividat ku kose. El a bai skol di moda na Kòrsou i na Ulanda. Shartella a konta nos ku el a sigui den e direkshon di arte ounke e no a bai un skol di arte spesífikamente na Ulanda. El a bai estudio di Black Smith si i tambe el a bai kursonan di diferente kos. Su mama a mand’e kurso di dòrna bolo, pinta riba paña for di na Kòrsou i na Ulanda el a sigui ku kursonan di moda. Shartella ta kose paña di kasamentu, paña di karnaval, e ta traha patronchi i e ta gusta traha eskultura di klei. Ku heru mes nunka el a traha te un dia…
Un dama ku ta traha ku heru
Shartella ta konta kon el a siña Black Smith. El a bisa ku e no a paga tinu riba e arte di heru na Ulanda i otro paisnan ku el a bishita na Oropa. Bo ta mira e arte kisas pero bo no por imaginá kiko tin su tras. Tabatin un mener ku ta duna lès di Black Smith i Shartella ta kòrda ku el a aserka e persona aki mustrando su interes pa siñ’e. El a bisa e persona ku e tambe por pero e persona a bis’e ku e no por esei pasobra e ta un “bloem”. Pero Shartella a pone pa e mustra e persona ei ken e ta i asina el a kuminsá siña e arte di Black Smith. El a kuminsá e arte te awe e ta master. Awe e mesun mener ei ta broma ku Shartella komo un dama den e arte di heru.
Saka forma di heru
Black Smith ta algu ku hende tabata usa for di tempu di Kristu, pasobra por mira e spada i machetenan ku tabata bringa kuné ántes, e heru ei ta sali for di piedra ku ta bai den un fòrnu i esei ta smèlt i di ei ta batié kita e kaska rònt di dje i bati e heru pa saka forma for di dje. Black Smith ke mèn ku ta saka e heru i pone riba algu di heru grandi i pisá i ku un martin hopi pisá pasobra mas pisá mas mihó e ta duna e heru forma dependé kon diki e material ta. Meskos ku ta traha e sapatu pa e kabai (hoef) meskos ta hasi ku e heru aki dor di pone den kandela i lag’e yega na un grado hopi haltu pa asina por dobl’e. I na momentu ku ta kita e kaska, esaki por bula pida pida i kima bu. Meskos kue kayente di e kandela ta algu ku mester siña traha kuné i siña wanta e kayente ei. Pero no por dobl’e ku man pero ku tan. E tin di bira kasi hel. Ta diferente téknika tin entre otro siña rekonosé ki ora por dobla e heru i ora e ta den kandela pa e no kima ni smèlt. E Black Smith ku ta traha eskultura ta algu otro. E heru ku ta usa komo material tin di traha un eskultura pero no mag di kap esaki pa por las. Mester usa bo kabes kon e heru largu ei por keda di kap pa saka un hende òf otro figura for di dje pero no mag di las. Ta ora por hasi esei bo ta un master i ta einan Shartella a yega.
Spesialisá
Shartella ta konta ku el a kuminsá den e direkshon aki hopi aña pasa. E ta kòrda ku for di prinsipio e kier a traha un bukèt di flor pasobra e ta gusta flor. Despues di esei el a bisa ku e no ta traha niun flor mas pasobra un flor a dur’e kasi 3 luna pa e form’e. Tur kos tin un téknika. Pero si ta awe e por traha e flor ei den 3 minüt. Shartella tin hopi obra i el a bende masha hopi obra. El a bisa ku ora e bai representá e pais ku e ta biba, tambe e tin obranan pone na e paisnan ei. E tabata biaha hopi den Oropa kaminda el; a biba 35 aña. El a splika ku ora el a bai den e mundu di Black Smith kaminda el a sera konosí ku hopi artista den e arte aki, el a disidí ku e tin di spesialisá i asina bira master.
Rekonosé ku eskultura na Ukrania
El a traha na Ukrania kaminda el a asta keda rekonosé. Na Ukrania a traha un eskultura di Shartella su kara. El a eksperensia Ukrania komo un pais masha dushi mes. E pais ta grandi i hendenna ta masha amabel. E hendenan di Ukrania ta manera nos aki na Kòrsou esta hende amabel. E por sali su so i topa un hende pa papia kuné. I su eksperensia na e pais ei ta unu na un nivel hopi haltu, Ora el a keda rekonosé na e pais ei, asta nan kier a manda busk’e pa e bai traha ku titanium, e heru di mas karu ku ta eksistí, ta trata di e heru ku ta traha rakèt kuné. Asta esei nan tabata ke pa Shartella bai siña traha kuné. Na Ukrania nan no por a imaginá nan mes ku un dama manera e ta traha ku heru di e forma aki. El a bisa ku el a siña hopi na Ukrania. Ora e tabata bai festivalnan, ta mei mei di yen hende hòmber kurpa grandi ta representá nan pais i e tabata e úniko dama den nan tur. Pero despues e kos a kuminsá bira poko pisa pe pasobra tur hende tabata bai rondó di dje komo un dama ku ta traha ku heru. I p’esei Shartella a kuminsá konsientisá i yama e damanan pa tambe bai den e direkshon ei.
Apresiá arte di otro
Shartella ta bisa ku awor el a kuminsá bai profundo den arte di Kòrsou. Tempu el a bin biba Kòrsou bèk e no a hasié pasobra el a traha duru pasobra e ta un Black Smith komo su trabou. No ta algu serio i no djis traha arte. Shartella a bisa ku e ta kome di su arte pasobra esaki ta su trabou. I komo el a traha asina tantu den eksterior el a disidí ku ora el a bin Kòrsou bèk e ta tuma un fakansi. I awor el a drenta e kareda bèk di trabou. I awor el a kuminsá konosé artistanan yu di Kòrsou. I asina tambe awor el a kuminsá bishitá e lugánan kaminda e por sera konosí ku e arte di Kòrsou. Shartella ainda no por papia di e diferensia entre e arte na Oropa i esun na Kòrsou. Loke si e por bisa ta ku den eksterior nan komo artista ta uní, nan tur ta apresiá arte di otro i no tin kompetensia. Ora e ku otro artista ta traha arte, nan ta balorá arte di otro pa por siña di otro.
Biba di bo arte
Por biba di arte, Shartella a bisa Djasabra. I bo por biba bon di arte basta bo sa kon hasié i hasié serio. E ta biba di su arte. Pa loke ta e tipo di figura ku mas ta hala su atenshon ta hende. Esaki pasobra traha figura di hende ta hopi difísil i e ta gusta kos difísil. Shartella ta un hende ku ta enkantá ku e figuranan santu pasobra tur e dobla nan den e paña di e santu ta hopi difísil i esei ta algu ku ta hala atenshon. Shartella ya a yega di traha un figura santu na Oropa. El a traha unu pa su mes i el a traha unu pa un señora multí mionario i ku e sèn ku el a gana el a kumpra su kas. I ounke e no ta na Oropa, e lo sigui gana su pan ku arte for di Kòrsou.
Skol di arte ta mi soño
Shartella su soño i deseo ta pa e por habri un skol di arte na Kòrsou. Shartella a bisa ku ta su meta pa e yuda hóbennan pa sigui profeshonalisá nan mes. Shartella a bisa ku el a hasi hopi kos afó pero awor e ke dediká algu na su mes pais. E ke duna su kontribushon na su pais.
Prenda tambe
Banda di e eskulturanan ku Shartella ta traha, e ta traha prenda i e ta pinta. E ta traha prenda di materialnan di metal i tambe ku simia. I na Kòrsou tin diferente pipita ku por usa kombiná ku e metal pa yega na su prendanan. Manera el a bisa nos e ta hasi tur kos. Meskos tambe e ta traha ku semènt. Shartella su inspirashon ta salí for di dje sin mas. E no ta bai konsentrá por ehèmpel e ke traha un glas òf algu asina, pero inspirashonnan ta drenta su kabes i e ta asta lanta mardugá kuminsá traha. Shartella su nòmber a resaltá den diferente buki entre otro un buki di artenan mundial kaminda su obranan ta un di e promé nan, te dilanti den e buki. “Arte ta mi bida”, asina Shartella a terminá su kombersashon ku nos.


text:
MERKA — Djabierne tras di lomba tur tres pelotero di Korsou ku tabata elegibel pa arbitrahe salarial a yega na un akuerdo ku nan respektivo ekipon nan. Ku esaki tantu Didi Gregorius, Jurickson Profar i Jonathan Schoop ta evita e proseso di arbitrahe yegando na un akuerdo di un aña ku nan ekipo.
Didi Gregorius tabata e prome ku for di den trempan di djabierne a yega na un akuerdo di $5,1 mion ku e ekipo di New York Yankees. Jonathan Schoop a sigi ku akuerdo di $3,475 mion ku Baltimore Orioles. Por ultimo tabata Jurickson Profar ku tambe a logra evita arbitrahe yegando na un akuerdo di $1,005 mion ku Texas Rangers.


text:
Diasabra anochi alrededor di 9:45 pm a sosode un accidente na Bloemond lagando henter e bario sin coriente. E accidente a sosode na altura di Bloemond 18. E auto ta marca Mitsubishi modelo Lancer color preto. No ta conoci ainda for di cua banda e Lancer tabata biniendo.
E echo ta cu a perde control y bay dal contra di un palo di luz pa cual a sufri basta daño. E impacto tabata asina fuerte cu a laga basta waya di coriente ta colga riba caminda.
Varios parti di Bloemond, Paradera y Papaya ta sin coriente debi na e accidente aki. E chauffeur mes no a resulta herida.
A notifica personal di Elmar pa atende cu e palo di luz aki. Na sitio a compronde cu e chauffeur lo a kita pa un cacho y perde control y bay dal contra di e palo di luz.


text:
Areglo pa conflictonan entre e paisnan di Reino
Ta bin un areglo di conflicto pa tratamento di disputanan entre paisnan di Reino. Conseho di Minister di Reino a bay di acuerdo cu esaki riba proposicion di minister Plasterk di Asuntonan Interno y di Relacionnan di Reino.
Ora cu surgi un conflicto riba un decision proponi pa Conseho di Minister di Reino entre e paisnan, anto ta pidi un opinion riba esey na Raad van State di Reino. A base di e opinion pisa ey Conseho di Minister di Reino ta reconsidera y ta tuma un decision tocante e disputa. Excepcion ta e decisionnan, cuanan na criterio di presidente di Conseho di Minister di Reino, pa motibo di interesnan hopi pisa di Reino, no por permiti posponemento, decisionnan contra cua, a base di regla existente, un Kroonberoep por keda institui y Leynan di Reino, pa cua Raad van State di Reino a duna un conseho caba.
E proposicion ta duna ehecucion na articulo 12a di Statuut di Reino, pa tuma un medida pa tratamento di conflictonan entre e paisnan di Reino.
Conseho di Minister a bay di acuerdo cu esaki pa manda e proposicion di ley pa  conseho na Raad van State. Texto di e proposicion di ley y di e conseho di Raad van State di Reino ta bira publico, ora entrega esaki na Parlamento Hulandes (Tweede Kamer).


text:
Mundo ta pasando door di tempo nan dificil. Prijs halto di combustibel, inflacion for di proporcion, reto nan logistico, falta di material y producto nan prima y asina mi por menciona varios mas. Tur e tema nan aki ta kita nos atencion di e crisis mas grandi cu Aruba a yega di enfrenta cu ta e Abuso di nos yiu nan.
Ta parce cu nos pais a degenera asina hopi cu abuso di mucha ta normal unda ni sociedad ni politico nan ta worry pa atende cunâe. Desde ki dia e bienestar di nos yiu nan a bira secundario? Nos ta grita y bati na pecho cu derecho di mucho ta sagrado y cu derecho di educacion ta un derecho fundamental. Pero e realidad ta cu nos no ta mehorando e seguridad di nos yiu nan y nos ta hortando mucha nan di un educacion pa motibo di airco geld. Nos mester tin berguensa cu esaki ta e situacion na Aruba.
Nos yiu nan ta sufriendo pasobra un monster ta destrui nan bida. Nan ta keda sin personalidad, vulnerabel, deprimi, y mas tristo. Cu tur ta nan inocencia y nan âchildhoodâ ta wordo horta di nan. Abuso di mucha mester wordo catalogisa como atentado di morto cu a laga e victima trauma pa bida. Unda e ley contra abuso di mucha a keda?
Mas cu 40 miyon florin extra di presupuesto a bay pa soluciona e crisis social na Aruba. Pero te dia di awe gobierno no por mustra unda e placa bay y kico su efectividad tabata. Ta tarea di ministro di asunto social y departamento nan di asunto nan social pa sali y duna cuenta y rason. Comparti datos cu comunidad y yuda educa comunidad. Specifica e problema social pa asina pueblo por comprendo kico ta pasando.
Por ehempel:
– Cuanto suicidio of intento di suicidio tin pa luna?
– Cuanto mucho y adulto ta sufri di depresion?
Mi ta kere ta tempo pa Parlamentario nan, e representante nan di pueblo bini hunto y exigi di gobierno accion y transparencia den e tema di Abuso di mucha.
Parlamento di Aruba tin 5 parlamentario cu ta bin di e area social. A bira tempo nan bini hunto y representa pueblo di berdad. Pueblo kier seguridad y proteccion pa su yiu nan. Pueblo kier castigo mas severo pa e criminal nan di mucha. Pueblo kier atencion pa e crisis aki.
Un criatura inocente ta perde bista riba bida pasobra un monster, un sinberguensa ta abusa di dje. E famia tambe ta sufri.
Na mi opinion abuso di mucha ta e crimen mas cruel cu un hende por comete contra un otro persona.
Un pregunta ta keda, ki dia nos ta bay den âlock downâ y tuma medida mas evero pa evita cu Pandemia di Abuso di Mucha ta sigui plama?


text:
E reunion pa trata un parti di e provisionnan transitorio (overgangsbepalingen) di e Codigo Civil aproba riba 8 di september 2016, a wordo posponi ‘tot nader orde’, despues di a yama 3 reunion. E splicacion di Presidente di Parlamento pa esaki, ta cu tin personanan malo den parlamento y cu sigui yama reunionnan sin siguridad riba un fecha definitivo ‘no ta netjes’. Pero con e historia legislativo di e ley aki por informa e situacion actual?
Den e historia largo cu e cambionan aproba riba 8 di september 2016 a pasa den dje, tin un par di eventonan cu por informa e situacion actual, unda cu e e tratamento di e ley cu a cuminsa su bida den 2009, a wordo posponi.
E prome punto cu mester remarca ta cu e cambionan cu a aproba den 2016 ta encera 397 pagina di cambio. Pero, tur e cambionan aki no ta wordo trata di un bes den e ley cu su tratamento a wordo posponi te proximo aviso.
Ehecucion selectivo
Ultimo den october di 2020, por a mira cu un parti di e cambionan aki a wordo pasa den su propio ley pa provisionnan transitorio (overgangsbepalingen). Esaki ta encera buki 2 di Codigo Civil, cual ta regla derecho di persona huridico (rechtspersonenrecht). Riba 5 di october 2020 e Aanpassingsverordening Boek 2 BWA a wordo pasa. Siguientemente riba 27 di october 2020 un Landsbesluit a wordo firma, pa laga ehecuta e cambionan aki.
Prome cu esaki, un parti chikito di e cambionan cu a wordo pasa den september di 2016 a wordo pasa pa ehecucion. Esaki tabata encera cambionan pa implementa e tratado pa derechonan di mucha, specificamente pa apunta e instancia unda mester meld abuso di mucha. Articulonan 243a te cu d di e manera aki a wordo treci den ehecucion por medio di e Landsbesluit di 5 di mei 2019.
Na mes momento mester remarca cu cada proceso di ley ta diferente y tin varios circunstancia cu ta afecta cada un. Sinembargo ta importante pa subraya e echonan den e historia di e ley aki cu ta remarcabel mirando e aspecto controversial di union civil.
Ley a parkeer na Parlamento ya pa 1 aña
Presidente di Parlamento Juan ‘Ady’ Thijsen a indica cu e ley aki mester wordo trata mas pronto cu ta posibel, den su opinion, y mas bien ta un formalidad mirando cu ta cambionan cu ya a wordo vota riba dje den pasado. E splicacion tras di e decison pa pospone tratamento di e ley aki te proximo aviso, ta cu ya a yama 3 reunion cu no por a bay manera plania pa via di personanan malo den parlamento.
Un prome reunion a wordo yama pa 9 di februari, despues el a bira 11 di februari, y pa tercer biaha el a bira 16 di februari. Thijsen a splica Bon Dia cu e no ta haya bon pa keda yama reunion indefinidamente, pues a dicidi pa no sigui pone fecha te cu por pone un definitivo. Manera parlamentario independiente Daphne Lejuez a opina anteriormente den nos matutino, esaki sinembargo no ta cuadra cu e echo cu riba 23 di februari y 24 si a plania reunionnan pa trata ley di admision (LTU) y constitution (Staatsregeling) consecuentemente.
Acercando Thijsen cu e discrepancia aki, a conduci na e contesta cu a laga un fecha habri, esta dialuna 22 di februari, pa asina trata e ley aki. Pero esaki ta depende di e circunstancianan, y si e personanan malo den parlamento por mehora den e tempo ey. Thijsen a agrega tocante e discrepancia cu: “Si e circunstancianan no cambia, e ora ey e otro leynan tampoco lo wordo trata riba e dianan cu nan a wordo plania. Esaki ta e circunstancianan cu nos ta den dje.”
Riba 20 di februari, esta diasabra di e siman aki, e ley aki lo a cumpli 1 aña cu el a parkeer na parlamento. Riba 20 di februari 2020 a traha e eindverslag riba e ley aki, despues di 17 di september 2019 cu el a wordo manda na parlamento. Esaki no ta e unico momento cu e ley a keda sin wordo movi. Conseho di Raad van Advies di 21 di februari 2018 a wordo manda na parlamento riba 11 di september 2019, 1 aña y 7 luna despues.


text:
Pronóstiko di tempu pa Kòrsou i bisindario bálido te djasabra mainta 06:00 o.l., 11 di desèmber 2021.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 11 di desèmber 2021.
Kompilá: djabierne 10 di desèmber 2021, 05:00 o.l. (09:00 UTC).
Tempu: Parsialmente nublá ku algun áwaseru lokal.
Temperatura máksimo lo alkansá 30ºC i temperatura mínimo 25ºC.
Solo ta sali 06:46 i ta baha 18:12 o.l.
Bientu: Generalmente nortost i moderá te basta fuerte; forsa 3 te 5 (20 te 39 km/ora, 11 te 21 nudo).
Situashon general: Durante proksimo 24 ora mas nubia lo move de bes enkuando riba nos region. Algun di e nubianan aki lo generá áwaseru lokalmente riba nos isla. Mas aleu, fluho di bientu lo mantené un forsa moderá durante di próksimo 24 ora.
Kondishon di laman: Moderá ku altura di olanan entre 1 i 2 meter (3 i 6 pia). Na kosta nort i ost esaki ta un poko mas brutu ku altura di olanan alrededor 2 meter (6 pa 7 pia).
Fenómeno spesial: Ningun.
Perspektiva te djadumingu mainta: Parsialmente nublá ku algun áwaseru lokal i bientu lo mengua un poko.
Meteorólogo: Abraham.


text:
FFK a tuma nota di tur e deklarashonnan ku a sali resientemente den prensa.
FFK ta lamentá esakinan profundamente i ta distansiá su mes for di e deklarashonnan aki. Komo organisashon responsabel, FFK ta keda enfoká riba desaroyo positivo i di manera profeshonal, respetando tur ku sea den pasado òf presente a i ta dunando nan kontribushon di un manera òf otro na desaroyo kontinuo di e deporte rei futbòl.
Den transkurso di e dianan aki FFK lo anunsiá algun notisia positivo, keda pendiente.
12 ougùstùs 2022


text:
Tag Archives: meld ziek
Tips pa Doño di Trabao: Con pa tuma Notificacion di AO durante Shelter in Place
Ta bon pa ta prepara ora un trahado notifica AO. No solamente pa administra un registro di AO, pero tambe pa tene cuenta cu e parti humano. Di parti di SVb algun tips pa tur cu ta tuma notificacion di AO. No duna un huicio riba e notificacion, no bisa nada cu ta mustra cu… Mas Informacion
Guia pa trahado: Con pa Notifica AO durante Shelter in Place
Ora di notifica AO tin un procedura pa sigui. Akibao ta splica con pa haci esaki durante e Shelter in Place. Na momento cu bo ta sinti suficiente malo pa no por realisa bo trabao, yama bo doño di trabao. Aunke bo no tin obligacion di menciona kico bo ta sinti, trata di splica mas… Mas Informacion


text:
Oranjestad-Minister di Turismo, Transporte, Sector Primario y Cultura Otmar Oduber ta sumamente contento cu e cifranan positivo di turismo di Aruba den luna di juli 2014. E resultadonan di juli ta mustra un crecemento drastico compara cu e cifranan di e aña anterior.
Aruba a conoce den luna di juli 2014 un total di 95,952 bishitante, cu ta un crecemento di 9,4%, compara cu e mes un periodo di e aña anterior.
Den luna di juli 2014 a conta cu un aumento for di e mercado Norte-Americano di 4,7%, unda cu Canada a baha cu 10,6%. E mercado Sur-Americano a aumenta cu un total di 6,638 bishitante cu ta 31,5%, unda cu Venezuela a crece cu 47,7%, Colombia cu 31,5%, mientras e mercado di Brazil a baha cu 2.2% y Argentina cu 20,3%. Esaki ta mercadonan importante den e economia di nos isla, mirando cu e bishitantenan for di e mercado di Latino America ta conoci pa ta gasta hopi riba nos isla.
Hullanda tambe a mira un decrimiento di 10,8% , mientras Europa completo a crece cu 3,3%.
YTD juli 2014 ta conta cu un 5.9% di crecemento compara cu e mes un temporada na 2013. Luna di juli 2014 a conta cu un fluho fuerte for di e mercado mericano cu a crece cu un total di 2,5%, Venezuela a crece cu 27,9%, Colombia cu 23,2%, Brazil a crece cu 13.2%, mientras e mercado Canades a baha cu 5,5% , Argentina cu 18,4%, Hullanda 2,9% y Suecia cu 13,3%.
Pa loke ta trata turismo crusero a crece cu 33,8% compara cu e mes un periodo na 2013. Aki ta trata di 10.000 pasahero mas cu aña anterior.
Apesar cu nos ta den un temporada abou, ta premira cu lo sigui conta cu resultadonan positivo ainda den augustus y september. Tur esaki danki na e bon maneho y metanan poni dilanti pa Ministerio di Turismo y ATA , por a logra pa haci cu e temporada aki a conta cu resultadonan positivo pa turismo di Aruba. Cu esaki por conclui cu ATA ta haciendo un bon papel den exterior y merca.
Pues recientemente Minister di Turismo Otmar Oduber y ATA a reuni cu agencianan di publicidad di tanto New York y Brasil, pa asina aki sondea e posibilidadnan mas moderno y fructifero pa por trece mas ‘affluent visitors’ nos isla, esaki mirando cu nan ta conoci pa gasta mas durante nan bishita. E intencion ta pa haci uso di gruponan di mercadeo grandi den exterior pa hunto cu ATA sigui trece e tipo di bishitantenan aki nos isla y asina mantene e resultadonan positive , manera nos a conoce den luna di mei te cu awor.
E bon resutadonan aki a wordo registra tambe den e raportnan di Banco Central unda cu e entrada cu e turista a laga atras riba nos isla tin un aumento di 7.1% pa 2013. Pa loke ta trata e prome kwartal di 2014, nos ta conta cu 2,9% di crecemento compara cu 2013. (Centrale Bank van Aruna)
Nos mester ta hopi contento cu e e bon resultadonan aki na Aruba, compara cu otro islanan den Caribe y region. Esaki ta demostra un bes mas cu turismo di Aruba ta riba e bon caminda y ta genera impactonan deseable pa e economia di nos pais y ta gradici tur persona cu ta haci esaki posibel.


text:
Nos por a scucha Mike De Meza dia 2 di Augustus ultimo durante conferencia di prensa di AVP na un manera masha a la “señorita” a expresa su mes riba diferente topico relaciona cu energia. Parlamentario Endy Croes ta bolbe enfatisa cu e no lo laga ningun mentira di AVP pasa mas pa nan coy raiz y asina continua cu nan manipulacion. Mike De Meza, un minister kende a fungi como minister di Finansas Publico desde 2009 pa 2013 sin ningun pero ningun preparacion riba e tereno aki. No ta pornada Mike Eman a pone den e funcion ey pa AVP por a haci locual cu nan tabata kier door cu e no ta domina e materia.
Blunder di siglo
Nos por corda durante un reunion publico Mike De Meza a comete e “blunder di siglo” momento el a admiti cu e no tabata compronde e diferencia entre “Asset y Expense”, entre balance sheet y income statement cual a conduci na un berguensa grandi. Te hasta su propio coleganan a chercha di dje hariendo bariga yen durante e reunion momento cu el a pega e barco aki. Esaki a conduci tambe na un prensa local cu a catagoris’e como un Minister “Lolo di Awa”. Reaccion di esaki tabata cu De Meza a hiba dicho corant corte pa rectificacion y a perde su caso. Hues e tempo aya a considera cu Lolo di awa ta un “water lulletje” cual ta un tipo di pisca y pues no ta ofensivo. Kisas te hasta e Hues tambe lo a hari inmensamente momento cu el a skirbi e vonnis como cu e mester tabata di acuerdo cu e expresion alrespecto e tipo di pisca esta “water lulletje” lo a pas bon pa e ocasion aki como cu un minister di finansa di un pais mester por tabata sa e diferencia entre “Asset y Expense”. Lamentablemente Mike de Meza no tabata sa esey.
Engaño y manipulacion
Mike De Meza awor diripiente tin solucion pa tur cos. Por a scucha Mike De Meza vocifera encuanto Gasunie. Segun Mike de Meza el a laga un Plan cla na November 2017. Feasibility Study, basic engineering, business plan pa cu e proyecto di LNG gas cu Gasunie Hulanda tabata ful cla. Mike De Meza ta kere cu e pueblo aki ta kens? Mike De Meza y AVP a gaña pueblo cu nan a laga un presupuesto 2018 cla cual nan lo a entrega per 1 September 2017. Berdad ta diferente. CAFT a kibra e engaño y manipulacion di AVP door di declara cu Aruba no tabata tin un presupuesto 2018 entrega conforme ley di Laft y pa e motibo aki a duna e gobierno nobo extra tempo te cu April 2018 pa produci un presupuesto nobo pa cu 2018. Den mesun estilo di manipulacion Mike de Meza y AVP a gaña cu nan a logra alcansa e norma di 2017 cual mester tabata un deficit di 0.5% esta -25 MIYON florin. CAFT den luna di Januari 2018 a declara despues di a haci su investigacion cu e norma 2017 tabata 2.6% (enbes di 0.5% conforme Laft) agregando 0.5% di e ley a pone cu na 2017 Aruba a cera cu un deficit di 3.1% y no 0.5% manera ley ta prescribi y manera Mike de Meza y AVP ta trata na bende pueblo. P’esey CAFT a splica cu Surplus pa 2018 ta BUITENBEREIK y lo traha riba normanan nobo.
Ta e mesun Mike De Meza aki a grita den Parlamento cu prijs di crudo lo alcansa $500 dollar pa bari y a duna instruccion pa WEB hedge. Pues tin asina tanto evidencia cu Mike de Meza ta un mentiroso, manipulador y gañador patologico cu ta haci dificil pa un hende den su sano huicio por kere locual e ta papia. Segun Mike De Meza, Plan Gasunie, su feasibility study, basic engineering, business plan tur tabata cla. Wel ni computers y/of documento Mike de Meza a laga atras den su oficina corda plan. Nan a plunder tur cos. Nos ta laga na pueblo pa saca su conclusion riba e declaracion aki di Mike de Meza, e hefe y “mafia star” di AVP.


text:
Balashi – Diaranson mainta algo prome cu 6:30 Aruba ta conoce su prome morto den trafico.
Esaki ta sosode un poco mas pabou di e rotonde den construccion, di ex Drive Inn.
Den oranan trempan polis ta wordo manda cu urgencia pabou di e rotonde di drive inn, pa un bus di e compania Arubus cu a dal un peaton.
Na yegada di e patruya mes ora e ta wak e seriedad di e caso y ta pidi ambulance cu urgencia. E victima a ricibi hopi golpi y tawata tin dificultad pa hala rosea.
Ambulance cu a yega mes ora prepara e cabayero y sali cu maximo urgencia pa hospitaal. Pero prome cu ta yega hospitaal e victima ta fayece.
Loke a sosode ta cu e victima a baha for di un bus chikito y a cuminsa crusa cuminda y no a pone atencion ariba e bus grandi di Arubus cu tawata pasando. Impacto tawata net caminda chauffeur di e bus grandi ta sinta, pues e rand di e bus. Un impacto hopi duro mes, mirando cu e bus a haya un deuk grandi y tambe e windshield cu a kibra.
Instancianan concerni a wordo avisa y despues di investigacion caminda a wordo habri bek, algo prome cu 8:20.


text:
Den cuadro di e campaña 3C-TRECE: Minister Xiomara Maduro a ricibi for di Minister Dangui Oduber e materialnan informativo y di guia riba Covid-19 cu a wordo produci pa Departamento di Salud Publico
O RANJESTAD – E campaña 3C ta den full swing y e siman aki Minister di Cultura Xiomara Maduro encarga cu Archivo Nacional Aruba a ricibi for di Minister di Salubridad Publico y Turismo Dangui Oduber y Relacionista Publico di Departamento di Salubridad Publico Jurette Croes, tur material informativo y di guia cu a wordo produci y uza durante e pandemia di Covid19 na Aruba. E pandemia no a bini cu un manual y ta pesey mas cu claro e esfuerso cu a wordo hinca pa produci informacion pa por guia e pueblo di Aruba den henter e pandemia, ta informacion valioso cu por sirbi como guia tambe pa si despues algo pasa na Aruba, nos lo sa con pa cana.
Despues cu Minister Xiomara Maduro a ricibi e USB stick cu e informacion for di Minister Dangui Oduber y e documentonan di entrega y ricibimento a wordo firma pa ambos mandatario, na su turno Minister Maduro a entrega esaki na director di Archivo Nacional Aruba Raymond Hernandez.
Minister Xiomara Maduro ta gradici su colega Dangui Oduber y ful e team di Departamento di Salubridad Publico pa esaki y tambe Archivo Nacional kende awo lo perura pa e informacion keda archiva y tambe pa e informacion keda exponi na pueblo general pa mira tur esaki. Minister Maduro ta invita comunidad como tambe instancianan pa participa den e Campaña 3C-TRECE pa yuda colecta y entrega nan materialnan historico den forma di documento, potret, material audio-visual y digital, pa asina nos conoce historia di nos Pais y cu esaki por wordo conserva pa nos futuro generacion.


text:
Entrada hudisial ku konfiskashon
KOMUNIKADO DI PRENSA 082 / 2021
26 febrüari 2021
Entrada hudisial ku konfiskashon
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 26 di febrüari 2021 alrededor di 10.40’or, personal di Unit Speciale Taken (U.S.T.)
a tene un entrada hudisial na un adrès den Javastraat.
Na e kas en kestion a konfiská 40 saku di plèstik konteniendo supstansia paresido na
kokaina i tambe atributonan pa prosesá droga.
No tabatin ningun konfiskashon te asina leu den e kaso aki.
Investigashon ta kontinuá.


text:
Si bo ta rabia, eksperensia emoshónnan fuerte, ta bira tristu of ta pèrde speransa, ta reakshónnan nòrmal ora bo tin kanser. Hopi hende ta pasa den e periodo difísil aki riba nan propio forsa, pero tambe ta posibel pa buska yudansa.
Basá riba e nesesidat personal di e pashènt , PWF ta ofresé ayudo médiko , finansiero i sosial i tambe ta duna paketenan di alimento. PWF ta lucha pa por tene e pashènt trankil for di e promé fase di e malesa. Pashènt nan ta haña tur tipo di informashon i guia serka e trahadónan sosial di PWF. Manera ku pone un pashènt na altura di su malesa, e hospital of siruhano ta referí e pashènt na un trahadó sosial pa tur e informashon i guia nesesario.


text:
1941
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
1941 ta un aña komun kuminsando riba un djárason riba e kalènder gregoriano. E ta e di 941 aña di e di dos milenio, e di 41 aña di siglo 20, i e di dos aña di dékada 1940. E aña ta marka e entrada di Union Sovietiko i Estadonan Uni di Merka di banda di e Aliadonan den e Di Dos Guera Mundial.
A sosodé[editá | editá fuente]
Yanüari
- 16 - Edifisio nobo di teatro 'Cinelandia' ta habri na Punda.[1]
- 20 - Franklin Delano Roosevelt ta huramentá di nobo komo presidente di Estadonan Uni di Merka. Ku esaki e ta e prome presidente pa sinta pa un di tres termino.
Febrüari
- 16 - Teatro West End ta habri na Plaza Brion, Willemstad.
Mart
Aprel
Mei
Yüni
Yüli
Ougùstùs
Sèptèmber
Oktober
Novèmber
Desèmber
- 7 - Avionnan hapones ta ataká Pearl Harbor, e base di marina merikano na Hawaii i ta ehekutá na mesun momentu un bombardeo aereo di Hong Kong, un kolonia real britániko.
A nase[editá | editá fuente]
Yanüari
Febrüari
- 11 - Sérgio Mendes, músiko brasileño
Mart
Aprel
- 1 - Pacheco Domacassé (f. 2022), edukador, músiko, aktor, eskritor, direktor di komedia i sineasta di Kòrsou
- 12 - Julio Bernardo Euson, kantante arubano.
Mei
- 20 - Maria Liberia-Peters, polítiko antiano
Yüni
Yüli
Ougùstùs
Sèptèmber
Oktober
- 31 - Roland Peterson, poeta i outor arubano
Novèmber
Desèmber
A fayesé[editá | editá fuente]
Yanüari
Febrüari
Mart
Aprel
Mei
Yüni
Yüli
Ougùstùs
Sèptèmber
Oktober
Novèmber
Desèmber


text:
Playoff di Division Honor a cuminsa cu dos partido den e prome rond di e “round robin”, unda cu tur e cuater ekiponan clasifica ta bai hunga contra otro dos biaha p’asina determina cual ta e top dos ekiponan cu lo bai enfrenta otro den un serie final di dos partido y dicidi e campeon di Aruba p’e campeonato 2021-2022.
Den e prome fecha di playoff, Dakota a enfrenta Britannia, e mesun dos ekiponan cu a protagonisa un gran partido den e ultimo fecha di campeonato regular unda Dakota a bin gana den e ultimo minuut nan di wega, despues di a hunga gran parti di e wega cu dies hungado so, y asina consagra nan mes como ‘ganador di e campeonato regular’ cu un punta so mas cu RCA, apesar cu e tricolornan di Solito a caba e campeonato sin perde un solo wega, invicto.
Den e otro partido di e “round robin” La Fama a topa cu RCA, e ekiponan cu a termina dos y cuater respectivamente riba tabla final di Division Honor. Den e campeonato regular RCA a sabi di gana dos biaha di e club savanetero, pero semper e speransa berde a sa di duna e tricolornan hopi dolor di cabes.
Tur cos ta parc’e cu e playoffs aki ta bai depende di ken por spaar energia mihor, tambe ta depende di e profundidad di e banki di suplentenan di cada ekipo, of cual ekipo ta den mihor condicion fisico, kizas hasta “mental strength”, ya cu ta hopi weganan ta bai wordo hunga den un corto tempo, tres partido pa siman cu poco dia pa sosega no ta facil.
Dakota vs Britannia
E partido aki, despues di nan “thriller” djies un siman pasa a cuminsa cu hopi bon iniciativa ofensivo di e ekipo Dakotero. E amarillonan sin nan di dos goleador, Ricky Hodge, den e partido. Britannia tabata bou presion trempan caba, vooral di parti di Fernando de Sousa cu tabata un forsa ofensivo den e prome mitar ( y demas wega tambe) cu constante yegada y presion hunto cu Shemar Monticeuex y Sebastian Montoya.
E prome gol a cai na minuut 8 caba pa medio di Shemar Monticeuex pa duna Dakota e bentaha trempan, un bon asistencia di Fernando de Sousa mes. Dakota 1 – Britannia 0.
Despues e presion dakotero a sigui y de Sousa a sigui duna dolor di cabes n’e pumanan. Na minuut 26 ta un gran iniciativa di Fernando de Sousa mes a manufactura e di dos gol pa Dakota, un bala cu ‘eigenlijk’ a dal den pia di e defensor William Pardo bai den gol ora cu de Sousa kier a a crusa e bala pa Shemar Monticeuex. E record oficial a duna e gol na de Sousa, pakiko no? Dakota 2 – Britannia 0.
Despues di halftime, Britannia a sali foi kleedkamer cu hopi vigor y a cuminsa haya mihor yegada y oportunidad nan di gol. Na minuut 53 e gol di corta bentaha a yega den pia di e ex hungado di Dakota, Juel Balentien. Un hugada cu a termina c’un bon pase di Pieter Susebeek pa Balentien cu a hasi un medio volley p’e bunita gol pa hasi e wega, Dakota 2 – Britannia 1.
Dakota ta responde bon y na minuut 62 Sebastian Montoya, e maximo goleador di e amarillonan den e campeonato, ta anota un bunita gol di distancia largo p’e 3-1 p’e oncena di Dakota.
Dakota a maneha e partido dictando nan tempo y preveniendo mas yegadanan peligroso, na minuut 90 e stokada final a yega den e pianan di Fernando de Sousa cu tabatin un monstro di partido, pa hasi e wega Dakota 4 – Britannia 1. Esey tambe tabata e resultado final, Dakota anto a bai cu e tres puntanan den e prome wega di playoff. ‘King of the Match’ ta sin duda y merecidamente, Fernando de Sousa cu dos gol y un asistencia y un trabou fisico impresionante.
Den e siguiente partido Dakota lo topa RCA den e ‘clasico’ Diahuebs anochi y Britannia lo topa La Fama Diamars anochi.
La Fama vs RCA
E tricolornan a bin di gana La Fama c’e anotacion di 3-0 den e ultimo fecha di campeonato, unda ambos ekipo tabata clasifa caba, pero, mas bien RCA tabata hunga pa keda c’e prome puesto y gana e campeonato regular riba Dakota. La Fama no tabatin mucho mester di saca un bon resultado den e wega ey y a mas bien hunga pa orguyo deportivo y tambe a trata na preveni lesion na su hungadornan net prome cu playoff cuminsa. E ekipo savanetero semper a hunga RCA duro den e ultimo anjanan, esey t’un feit.
E partido aki tambe tabata sera, mehor dicho ‘compacto’, cu ambos ekipo bon posiciona riba cancha, cu disciplina, permitiendo masha poco espacio. Mayoria di e batayanan tabata den medio campo, e ekiponan hungando cu bon defensa tambe, cual a fomenta mas tironan di distancia.
RCA tabatin un poco mas yegada skerpi cu La Fama, esey no kiermeen c’e speransa berde di Savaneta a djies sinta warda atras den defensa, al contrario nan tambe tabatin nan iniciativanan ofensivo, apesar c’e partido mes no tabata un partido cu hopi yegada y weganan bunita, e tabata strategico y aspero na algun momento, apesar cu arbitro principal Eduard Sandjon a duna un carchi geel so pa ambos banda.
P’a ora cu RCA a haya algun yegadanan, La Fama tabata conta cu un di e mihor porteronan hoben riba e isla aki, Joshua Faro, cu di berdad tabata “on” e anochi aki. Faro a salba La Fama den varios ocasion, vooral den prome tempo. La Fama tambe tabatin algun chens, man’e esun casi na final di wega, na minuut 93, unda cu Enzon Para c’un tiro di distancia, descumunal, ta casi anota pa kizas duna La Fama e victoria, esey ta ilustra con e partido aki a bai.
No tabatin ganador den e wega aki, e ekiponan a parti punta y awor ambos ta keda dos punta trei Dakota cu ta den prome lugar riba tabla cu tres punta. Toch un resultado husto pa ambos ekipo, La Fama y RCA. Resultado final La Fama 0 – RCA 0. ‘King of the Match’ ta Joshua Faro sin duda. Siguientemente La Fama ta topa cu Britannia Diaranson anochi y RCA ta topa cu Dakota Diahuebs anochi. Apenas e “round robin” di playoff a cuminsa, falta hopi ainda, pero, cada wega ta conta hopi mes toch.
Division Honor Play-off
Schedule
Resultado


text:
E poblashon di Boneiru, St. Eustatius i Saba ta sufisientemente protehá kontra enfermedatnan infeksioso, manera sarampi i polio? I kuantu kaso di dengue sa tin? Kon ta pará ku sirkunstansha di bida personal i ki sorto di enfermedat króniko, manera diabétis, tin? Pa kontestá e preguntanan akí i algun otro, ta realisá e Health Study na mei i yüni di 2017. Ku e resultadonan di e investigashon akí por prevení i kombatí mas mihó vários enfermedat den futuro.
Ken ta haña invitashon?
Pa medio di un muestra saká for di registro sivil (PIVA-V)
ta invitá 8000 persona di 0 te 89 aña:
- 5000 persona na Boneiru,
- 2000 persona na St. Eustatius i
- 1000 persona na Saba.
Kada persona ta haña un invitashon personal pa bai un konsultorio den su besindario.Dia 2 di mei ta kuminsá ku e estudio na Boneiru. Despues for di 30 di mei te ku 9 di yüni ta kolekta dato na St. Eustatius i for di 12 te ku 19 yüni na Saba.
Kon e investigashon ta tuma lugá?
Kiko ta pasa ku e materialnan di e investigashon?
Na momentu ku regresá Hulanda ta warda e materialnan di estudio na Instituto di estado pa Salubridat Públiko i Medio Ambiente (RIVM). Den laboratorio lo midi e kantidat di e antikurpanan den sanger kontra e enfermedatnan infeksioso di e programma di vakunashon di estado (Rijksvaccinatie-programma) i kontra e enfermedatnan infeksioso ku ta mas frekuente lokalmente. Tambe ta bai indagá kua ta e bakteria-i vírùsnan ku sa tin den nanishi, garganta i shushi. Finalmente ta usa e lista di pregunta pa reuní i klasifiká e faktornan di riesgo.
Partisipashon ta importante!
Komo partisipante na e Health Study poblashon Boneiru, St. Eustatius i Saba ta kontribuí ku un aporte importante na salubridat públiko. P’esei ta importante pa mas tantu hende posibel partisipá. Partisipashon ta boluntario i tur dato ta keda konfidensial.
Ken ta realisá e investigashon?
Riba enkargo di ministerio di Salubridat Públiko, Bienesta i Deporte ( VWS Ministerie van Volksgezondheid, Welzijn en Sport (Ministerie van Volksgezondheid, Welzijn en Sport )), Instituto di estado pa Salubridat Públiko i Medio Ambiente (RIVM) ta hasi e investigashon akí den kolaborashon ku Ofisina Sentral di Statistik ( CBS Centraal Bureau voor de Statistiek (Centraal Bureau voor de Statistiek)) i e departamentunan lokal di salubridat públiko ( GGD Gemeentelijke Gezondheidsdienst (Gemeentelijke Gezondheidsdienst)).
Mas informashon
Riba website www.rivm.nl/healthstudy bo por haña mas informashon tokante e investigashon for di prinsipio di aprel 2017. Bo por hasi pregunta na telefòn via e departamentunan lokal di salubridat públiko durante tur dia di trabou entre 8.00 or i 10.00 or: +599 717 2211
òf via healthstudy@rivm.nl.


text:
Secretario (griffier) di Parlamento
Parlamento ta nombra e Secretario (griffier) y ta pone un cantidad di empleado publico den e rangonan necesario na su disposicion. Nan no por ta miembro di Parlamento ne e mesun tempo. E tareanan di e Secretariado ta:
- Traha agenda pa renion di Parlamento;
- Publica agenda pa renion di Parlamento;
- Notula renion di Parlamento;
- Mantene archivo di Parlamento;
- Duna asistencia administrativo na tur miembro di Parlamento.
Parlamento tin tambe un biblioteca cu ta bao encargo di e Secretariado.


text:
Siman pasa a cuminsa e prome fase di e Proyecto Hunto Grandi, Grandi Hunto di Fundacion Movimento ta Bida. E proyecto aki ta enfoca riba e desaroyo continuo y digital pa nos poblacion 60+ na Aruba. Durante un encuesta haci bou e poblacion 60+ na Aruba a sali afo e necesidad pa conocemento basico di tecnologia digital.
SETAR como partner di e proyecto aki ta brinda un serie di diferente workshop den forma di ‘Train the trainer’ na un grupo di instructor 60+. Durante e workshop nan lo toca, entre otro, e tema di uzo di smartphone, con pa haci un video call, con pa paga bo cuentanan online y mucho mas.
Den e segundo fase di e proyecto e grupo di instructor aki lo ta bishitando gruponan di 60+ den e comunidad di Aruba pa traspasa e conocemento aki. P’asina aki poco poco e informacion yega na gran parti di nos poblacion 60+ na Aruba.
Di parti di SETAR, nos ta contento di por forma parti di e proyecto aki y contribui na e desaroyo continuo di nos poblacion 60+ mirando e importancia di esaki, specialmente den e temponan actual.


text:
Pippa Middleton tabata un di e hopi invitadonan ‘well-dressed’ fotografía yegando e boda real di Lady Gabriella Windsor y Thomas Kingston. E ruman muher di e dukesa di Cambridge, cu tin 35 aña a yega St George’s Chapel na Windsor Castle cu su casa, James Matthews, demostrando un di e trikinan di estilo mas popular di e temporada aki. Un look den un solo tono for di cabes te pia.
Middleton a bisti un di su marcanan faborito pa e ocasion, un shimis ‘cornflower blue’ di Kate Spade, cu manganan cu plooi y cu un faha na cintura. El a combina esaki perfectamente cu un headband, cu ta otro di e tendencianan mas importante di e temporada aki. Pa finalisa e look completo el a bisti sapatonan blauw y su renchinan blauw briyante.
E otro miembronan di e famia Middleton cu a asisti tabata James Middleton, cu a yega cu su girlfriend nobo, Alizee Thevenet, mientras cu su mayornan, Carole y Michael Middleton, tambe tabata presente. Sin embargo e dukesa di Cambridge no tabata presente na e boda, tampoco prins William, cu mester a asisti na e final di FA Cup, un obligacion cu e mester cumpli como e president di e Asociacion di Futbol.


text: Diahuebs anochi durante patruya polis a bin topa cu un accidente na e cruzada pariba di parlamento, mesora nan a baha atende esaki. A bin resulta cu un chauffeur sin rijbewijs coriendo cu un Honda Fit sin seguro y cu plachi number bieuw biniendo for di pabao a bira mucho tempran y cortico na su man robez sin a duna preferencia na e Nissan Sentra cu tabata bini di pariba bayendo pabao y nan a accidenta. Afortunadamente ningun persona a resulta herida. Polis di trafico a presenta pa sigui atende cu e accidente aki.


text:
Mi ta lanta mainta y e prome cos cu ta pasa den mi mente ta mi famia. Demasiado mi ta stimanan y nunca lo mi no kier perdenan. Un pensamento poco egoista, pero e amor ta mucho fuerte pa laga bay. E ta algo cu mi kier bisanan tur dia, pero mi no por, sea e palabra no ta yega of mi no ta cercanan. Cuanto mi ta antoha pa keda ripiti e palabranan: “Mi ta stima boso”. Pero pa awoki ta letra y rima so mi tin.
Dia ta sigi y mi mester lora cune. Solo ta kima y mi tin hopi di gradici. Caminda mi ta para awe mainta cantidad di mucha chikito ta pasa cantando cla pa bay scol. “Aruba nos baranca, perla den lama, nos ta canta cu orguyo, Arubiano nos tur ta”.
Mi ta casi canta cunan di tanto inspiracion, pero un toque di duele ta wanta e canto cu tanto mi tambe kier canta. Mi ta sinti cu ta e tristesa of demasiado emocion ta strobami. Sentimentonan bruha cu ta pasa den mi mente ta ponemi pensa tin biaha di tin e deseo di ta un mucha atrobe cantando sin tin preocupacion. Pero como un ser madura awe mi ta balansando na e rand di ta perdiendo balor y lubidando kiko ta significa canta un simpel melodia cu orguyo. Pero mi tin di bolbe na realidad paso mi cabey boto a yega y dia ta sigi. Dicho momento aki mi no kier perde, sigur cu si mi tin di skibie pa nunca mas lubide.
Y leu aya mi ta sigi tende e canto di e muchanan …
“Aruba, Aruba, un pida baranca den Caribe. Cu lama rondona, bunita y cla, rico na bida. Orguyoso di ta un Arubiano, nos Escudo y Bandera nos tin pa demostre”. Hm … un simpel cantica y mira cuanto e ta ponemi pensa, e ta algo puro y puramente producto di un simpel mente skibiendo nan sentimiento. Algun palabra y letra aki, dos melodia y canto aya. E sincronisacion por escrito asina perfecto cu maximo alcanse ta toca hopi curason. Mas mi pensa riba dje, mas e ta atreami na dje.
Ay cargami dia largo cu mi ta entregando mi mes na bo. Una bes mas mi lo purba comportami awe manera un cabayero y trata tur mi prohimonan igual. E trato cu mi lo duna awe ta un sonrisa, un cariño y pasa un bon dia y Dios sea cubo. E tiki satisfacion cu mi ta saca for di e trato aki ta puro vitamina pa mi curpa y alma. Anochi mi sosiego lo ta largo y felis.
Y ora nochi yega y mi ta riba mi cama sosegando pa bay drumi, mi ta recorda e dia y resa mi oracion. Mi mente ta pone mi Mama mi dilanti recordandomi pa no lubida di gradici Dios pa tur cos. Y loke semper mi Wela a bisami; “E ta esun cu ta dunabo rosea y E ta esun cu por kite for di bo”. Si bo hasi bo awe perfecto, bo mayan lo ta mescos. Paso e dia di mayan lo sigi mescos cu e dia anterior. E dia di mayan ta recoriente na e dia di awe y ta trece cune bek tur loke nos a soña di dje.
Autor: A. Figaroa ©


text:
ARUBA HYPNOSIS
STOP DI HUMA
Hypnosis ta haci’e facil
PAKICO HENDE NO TA STOP DI HUMA?
Mayoria di humado sa cu si nan stop di huma nan lo spaar miles di Florin pa aa. Mayoria di humado sa cu door di stop di huma nan por biba mas largo. Y mayoria di humado sa cu si nan stop di huma awor nan por mehora nan salud ? prome cu ta mucho laat.
Pakico anto hende ta sigui huma? Cu mas di 25 aa di experencia trahando cu e mente na Merca y na Inglatera, nos a haya sa cu e contesta ta mescos tur caminda. E contesta ta un solo palabra MIEDO.
Miedo cu bo tin cu sacrifica bo dependencia of placer
Miedo cu lo bo no por gosa di bida y maneha bo stress
Miedo cu lo bo gana peso
Miedo cu lo bo pasa den un trauma pa libera bo mes di sigaria
Miedo cu nunca bo gana di sigui huma lo kita por completo
Tur e ehempel nan aki ta ehempel di un miedo grandi cu bo tin. E simpel rason cu ainda bo no a stop di huma ta:
Miedo cu e ta bay haci dolor y cu e ta mucho dificil!
Hypnosis Ta Haci’e Facil
Humadonan cu a purba stop di huma cu otro metodo ta sufri di depresion y ta sinti nan mes miserabel door cu nan ta sinti cu un placer a wordo kita for di nan. E bon di hypnotismo, nos metodo en particular, ta cu e ta kita e gevoel di a wordo kita un placer. Hypnotismo ta kita e necesidad y e gana di huma. Bo lo no tin mester di nada mas pa yuda bo. E unico cos cu bo tin cu haci cu hypnotismo ta sinta den un stoel confortabel y relaha. E no por ta mas facil!
Garantia
Nos ta asina sigur di nos metodo cu nos ta ofrece 1 aña di garantia. Esey kiermen cu dentro di 1 aña di bo session bo cuminsa huma atrobe, e unico cos cu bo tin cu haci ta yama di biaha (dentro di 1 siman) y lo bo por bin bek pa un session gratis. Corda, bo tin cu yama inmediatamente pa e garantia aki ta valido!!!
Resultado Positivo
E motibo cu nos por ofrece nos garantia ta pasobra cu nos porcentahe di resultado positivo ta asina halto. Con nos ta consistentemente mantene resultadonan positivo asina halto, aa aden – aa afo, cu solamente un sesion? Estudionan ta mustra cu nos metodo unico ta entre e miho nan na mundo.
Un Metodo Unico
Desde cu na aanan 1950 e Organisacionnan medico di Inglatera; British Medical Association y esun di Merca; American Medical Association a aproba e uzo clinico di hypnosis, miles di persona a experencia cu hypnosis ta efectivo pa stop di huma, perde peso, y otro aspectonan cu por mehora nan calidad di bida. Ta mas cu claro cu e resultadonan cu hypnotismo ta varia ya cu e ta depende di e habilidad, experiencia y competencia individual di e hypnotherapista. Tambe di e sistema cu ta wordo uza door di cada hypnotherapista.
E bunita di nos metodo unico ta cu e ta haci uzo di e tecnica di hypnotherapia tradicional combina cu un ciencia nobo di Programacion Neuro-linguistico (NLP) cu ta haci hypnotismo ainda mas efectivo.
Un di e motibonan cu nos metodo no ta doloroso ni dificil (motibo cu e ta asina facil) ta cu nos ta kita e placer di huma y nos ta reemplase cu un habito mas saludabel di bo propio gusto (por ehempel: haci gymnastiek, bebe mas awa of gewoon relaha.) Esaki ta e motibo cu nos sistema NO ta causa ganamento di peso of cualkier otro problema asocia cu stopmento di huma.
PREGUNTANAN CU HENDE SA TIN
Hypnotismo probablemente ta mes bieu cu humanidad. Storianan bieu y pensamentonan eroneo di hypnotismo a wordo reemplasa pa aplicacionnan cientifico proba. Awendia hypnotismo ta wordo uza den diferente ramo incluyendo: medicina, odontologia, husticia, deporte profesional y educacion. Mayoria hende no ta na haltura di e resultadonan positivo cu un sesion di hypnotismo profesional por duna. Nos lo kier yuda aclaria algun pensamentonan eroneo y contesta algun di e preguntanan cu mas frecuente ta wordo haci tocante di hypnotismo.
Con Hypnosis ta traha?
Hypnotismo lo por traha pa mi?
Humamento ta un habito?
Con lo mi sa cu mi ta hipnotisa?
Hypnotismo ta safe?
Con hypnotismo por yuda mi stop di huma?
Lo mi corda e locual mi experiencia durante di e sesion di hypnosis?
Lo mi ta bou di “control” di e hypnotista?
Bo Hypnotherapista Certifica
Eduard (Eddy) Oduber
Eddy Oduber ta miembro di un grupo International di hypnotherapista specialisa den yuda stop hende di huma. E ta uza un sistema proba cu a yuda miles y miles di hende rond mundo stop di huma. E METODO HUSA TA UN DI ESUNNAN MAS EFECTIVO CU TA SISTI cu un grado increiblemente halto di exito. Eddy tin experiencia cu diferente modelo terapeutico y ta comprometi pa yuda bo stop di huma awor.
Certificacion:
Eddy ta un miembro y instructor certifica di National Guild Of Hypnosis e organisacion mas grandi di hypnosis na mundo.
Aruba Hypnosis Center ta afilia cu OMNI Hypnosis Training Center y su director, Eddy Oduber ta un OMNI “Designated Certified Hypnotherapy Instructor” un di solamente 19 na full mundo. E metodonan uza pa OMNI Certified Hypnotherapist ta ser considera e metodonan di hypnosis mas avansa na mundo.
-Eddy Oduber.
Kico Nos Clientenan Ta Bisando:
IMPRESIONA
Ainda mi ta impresiona … despues di a huma 1 paki sigaria pa dia pa 26 aa mi a celebra 1 aa (entretanto e la celebra 7 anja liber di cigaria) di ta un no-humado … Mi ta gradici bo atrobe pa e contribucion impagabel aki … E ta e miho inversion di mi bida … Ainda mi ta asombra di con facil bo a hacie pa mi kibra e mal bicio ey;
– Greg. T. (Aruba)
SPAAR HOPI PLACA…
Despues di a huma pa casi 50 aa (mi por a cumpra un cas chikito of 3 pickup di luho cu e placa cu mi a gasta na sigaria) … mi ta tin un sesion di un ora di hypnose exitoso … Mi ta encanta di bisa cu mi ta awor un no-humado y mi no ta pensa ariba huma … Mi a cumpli 1 aa Clean di nicotina …. Mi no ta tin ningun, pero ningun problema pa keda clean. Stop di huma cu hypnose REALMENTE TA TRAHA. Mi ta sinti manera cu mi a renace … danki pa e bon trabou di a yuda mi libera mi mes di tabaco …
– Elio N. (Aruba)
PERSONA NOBO…
Mi ta sinti mi un persona nobo awor cu mi a stop di huma
– Laura M. (Aruba)
SINTI FANTASTICO..
Mi ta awor un no-humado … ya caba e ta sinti fantastico
– Albert V. (Aruba)
YEGA DI PURBA…
Mi a yega di purba stop y semper a keda huma toch … mi ta awor un no-humado …
– Tobin C. (Aruba)
NINGUN GANA MAS…
Mi bida a mehora den hopi manera, specialmente mi salud, mi finansas y mi calidad di bida en general … Mi ta tin mi duda, pero despues di un ora mi no ta tin ningun gana di huma mas cual mi ta hopi agradecido
– Sulivan S. (Aruba)
BIENTO FRESCO…
Mesora cu mi a sali for di hypnotismo, mi a sinti mi mes manera cu nunca mi no a huma. Mi a sinti un biento fresco ariba mi. Asina mi kier keda sinti manera den un bosque yen di mata Fresco
– Jossy E. (Aruba)
SINTI BON …
Mi ta bayendo hopi bon … mi ta sinti mi bon … tur cos ta bay miho … e ta great, tur dia mi ta corda ariba e progreso. Danki atrobe
– Emy R. (Aruba)
MAS FACIL CU MA KERE…
E tawata mas facil cu mi a kere. Contento cu mi a hacie, mi mester a haya sa di dje hopi tempo pasa


text:
Bo tin plan pa stòp òf kanselá bo empresa. Por tin diferente motibu pa esaki, manera emigrashon, kambio di forma hurídiko, bankarota òf morto.
Pa medio di e plan den fase aki bou nos ta musta bo eksaktamente kiko bo mester hasi. E foyetonan inkluí, Eenmanszaak stoppen, ta duna bo informashon tokante kanselashon di bo empresa unipersonal, vof, cv i sosiedat (maatschap). Pa mèldu esaki serka Belastingdienst bo mester hasi uso di e formularionan aki bou.
Foyeto pa empresario ku ta bai kanselá nan empresa
- Foyeto kanselá Empresa di un persona, Sosiedat kolektivo (VOF), Sosiedat komanditario (CV) i Sosiedat (Maatschap) stòp


text:
Oséano
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Un Oséano (for di Griego Ὠkeavὸς, "okeanos" Oceanus) ta un kurpa grandi di awa salu i un komponente prinsipal di e hidrosfera. Aproksimadamente 71% di e superfisie di mundu i(~3.61 x 10 8 km²) ta kubri pa oséano, un kurpa kontinuo di awa ku ta dividi den varios oséano i lamanan mas chikitu.
Mas ku mitar di e área ta mas ku 3,000 meter profundo. E salinidat averahe di e oséeano ta 35 ppt (3.5%) anto kasi tur di e awa ta varia entre 30 i 28 ppt. Sientistanan ta estima ku 230.000 formanan di bida marino di tur tipo ta konosí awendia, pero e total por ta kasi 10 biaha mas hopi.


text:
Parlamentarionan di Aruba no ta dunando e miho ehempel na comunidad, caminda ya caba entre otro tin dos Parlamentario cu ta sospechoso den casonan penal contra di nan y awor tin e asunto di ley di matrimonio di mesun sexo, cu pa adapta e ley aki.
Ta lanta e pregunta ta kico tin prioridad pa parlamentarionan cu ta di acuerdo cu e ley pa permiti matrimonio di hendenan di mesun sexo, ta mas importante cu un ley adecuado pa por screen parlamentarionan si nan ta integro pa representa pueblo den Parlamento di e pais.
Mas cu claro den un asunto asina, lo ta miho pa permiti pueblo vocifera su bos, bin dilanti y permiti pueblo bisa kico realmente nan ta pensa riba e desaroyo aki, caminda ta pone prioridad pa adapta un ley cu no tin prioridad na e momento aki. Sinembargo e mes un grupo di e parlamentarionan aki a bay entrega un carta contra di mal gobernacion, pero nan mes como parlamentario no ta cumpli como bon parlamentarionan.
Realmente ta un berguensa cu politiconan cu no ta ni tuma e decencia ta hala un banda laga investigacion caba pa husticia haci su trabou pero ta bolbe confirma e mentalidad custumbra di ultimo añanan, caminda placa y privilegio, ta mucho mas importante cu respet moral y balor di integridad pa pueblo. Manera den hopi comunicado partido CURPA a vocifera, pero awe tambe ta riba e lista di apoyo di carta pa bay Hulanda.
Ora parlamento ta bira lomba pa e cosnan aki, nan ta mes culpabel cu e parlamentarionan cu ta sospechoso di comete fraude cu fondo y tereno publico, ya cu ambos asunto ta draai rond di integridad di un politico, di un parlamentario y di un minister. Sinembargo parlamento mester tuma medida disiplinario riba nan unda nan no lo por biaha pa representa Aruba na ningun caminda mirando cu nan ta bao di investigacion, cu otro palabra parlamento mester ahusta na nan situacion enbes cu nan duna honor na nan mes y ta un ehempel pa e comunidad di Aruba.
Hopi hende den comunidad kier sa di con parlamento completo, a keda keto y ta mas cu claro Parlamentario Miguel Mansur no por bisa nada, ya cu e ta bon na altura cu si e bay haci esaki, su persona tambe lo wordo someti na un bon screen riba dje, caminda hopi hende ta kere cu e lo no pasa dor di e screening aki. Pero si ta firma pa un carta bay Hulanda.
Tambe tanto Benny Sevinger y Marisol Lopez Tromp ta bao di investigación , pero ketobay ta den parlamento di Aruba. Kico realmente ta e mensahe cu kier ilustra aki ?.
Ta e tipo di asuntonan aki parlamentarionan tin cu actua ariba, tin cu atende cu e asuntonan aki cu no ta gosa di simpatia y sosten di pueblo, ya cu ta asuntonan sumamente delicado pero si ta keda trabou di Parlamento pa atende cu asuntonan di interes general di pueblo di Aruba den su totalidad y esey no ta tumando luga pa algun tempo caba. Ta keda na pueblo pa mira e operacion aki y tin e norma y balornan fuerte pa sa kico realmente kier pa Aruba. Un político lo mester por traha pa bienestar di Aruba, pueblo ta dune su voto y confianza pa traha pa hiba Pais Aruba engeneral padilanti y no cada persona individual.


text:
Djarason 4 di òugùstus, Tourism Corporation Bonaire (TCB) a rekonosé e delegashon di Arte di Palabra Boneiru ku a partisipá siman pasá na Aruba den e kompetensia di Arte di Palabra ABC 2021, komo embahadornan di Boneiru.
E seremonia a tuma lugá na TCB ku un kaluroso bon bini dor di e tim di ofisina di turismo. Sra. Helen Thodé a habri e seremonia ku felisitashon na tur e partisipantenan ku nan prestashon den e kompetensia i pa tur e premionan ku nan a logra. Miss Tourism Bonaire Sunniva Manuel tambe a hiba algun palabra, di kon orguyoso Boneiru ta di nan i a hasi entrega di e medaya i sertifikadonan, mientras ku Angelo Domacasse a entregá e regalitonan.
Boneiru a duna un tremendo presentashon durante e kompetensia, logrando diferente premionan i a risibi e siguiente rekonosemento for di TCB:
-Akeesha Cicilia a risibi e medaya di bròns pa su partisipashon i su tremendo presentashon na Arte di Palabra ABC 2021.
-Juriella Josephia a risibi medaya di plata, komo el a logra segundo finalista den kategoria C poesia original i tambe den kategoria F kuenta original.
-Lygaria Pieters a risibi medaya di plata, komo el a logra terser finalista den kategoria A poesia eksistente.
-Maria Luisa Troncon a risibi medaya di plata, komo el a logra segundo finalista den e kategoria B poesia original.
-Radinka Alberto a risibi medaya di plata, komo el a logra terser finalista den kategoria E kuenta original.
-Irlenska Martinus a risibi medaya di oro, komo el a logra e titulo maksimo di ganador den kategoria C poesia original.
-Jeaniro Dorothea a risibi medaya di oro komo el a logra e titulo maksimo di ganador den e kategoria D kuenta eksistente i tambe prome finalista den e kategoria B poesia original.
-Ramso Coffy a risibi medaya di oro komo el a logra e titulo maksimo di ganador den kategoria A poesia eksistente i tambe ganador den kategoria B poesia original.
Jonathan de Windt a risibi medaya di oro pa su bon trabòu komo coach di tur e partisipantenan.
TCB ta apoya i enkurasha tur partisipante i tambe e komishon pa sigui desaroya e talento ku kada un tin i ta sumamente orguyoso di nan logronan durante e kompetensia di Arte di Palabra ABC 2021 na Aruba.
Un danki spesial na SKAL, na mayornan i e personanan ku a duna nan aporte pa sostene nos hobennan i e komishon organisado.


text:
Baha peso den December. Anto komiendo DUSHI
Nos a logre ku hopi hende na 2014, 2015, i ahun mas tantu den 2016.
E aña aki nos a mehora i bin ku ne atrobe!
Lo bo hañabo ku entre otro:
- Ayaca
- Bolo
- Ham
- Sult
- Oliebol
- Koi lechi
- Etc.
- Dimes no ta tur riba 1 dia, i dimes tin kumindanan normal tambe den bo plan.
REGLANAN.
- Por pidi remplaso i adaptashon na tur kuminda den bo plan, menos Aros, Batata, i Pan.
- Nos lo duna asistensha 24/7 via email. (No telefòn, tampoko Facebook)
- Konstantemente nos lo ta mandando tips i motivashon via e-mail.
- Nos ta ban perkura pa December aki bai TOP!
- E tempu di Support ta pa henter December
Teniendo bo mes na e plan aki, manera nos prepare pabo,
lo bo baha sigur 4 pa 6 kilo i 4 pa 12cm na barika Den December!
Komiendo Dushi.
Tur esaki bo ta risibi!!!
- Un meal plan ku 7 dia varia di kuminda.
- Oportunidat pa manda kiko bo ke kome i bebe pasku i anja nobo, i nos lo hinke den otro pabo.
- Nos lista di tips personal pa ora nos ta kome riba kaya
- Oportunidad pa kambia lokenan bo no ta gusta (korda lesa e reglanan)
- Bo ta bai baha sin ehersisio, pero si bo ta desea move, bo por pidi pa un lista di ehersisio tambe.
Kiko e preis ta?:
- Korsou: fl.45,- (Via banko) / FL.50,- personal
- B.E.S i Aruba: $29 via banko / online banking
- Hulanda: 26 Euro. via banko
Sigui e 3 stapnan aki bou pa bo tambe start!
- Yena e formulario di inskripshon na e link aki http://eepurl.com/dcOzLv
- Check bo e-mail denter di 5 minut wak si bo a risibi un mensahe di konfirmashon.
- Si bo no a risibi e mensahe, check den bo junk/spam,
Mail nos pa mas info: bibamassalu@gmail.com


text:
Willemstad, Curacao — Djadumingu 20 di desèmber alrededor di 23.45’or, Sentral di Polis a risibí notifikashon ku tin outo pará di un forma straño den área di vèlt na Scherpenheuvel.
Na yegada di e patruya nan a nota ku e outo su portanan no tabata di lòk. A kuminsá ku un investigashon i a bai na un kas na Blue Bay Resort kaminda e propietario di e Jeep aki ta biba.
Na yegada na e kas polis a konstatá ku tin un hòmber drumi abou den e kas ku man i pia mará i boka di teip.
Tambe nan a tuma nota di un otro hòmber den kas ku tambe man i pia mara i boka di teip. E hòmber aki no tabata duna señal di bida.
Dòkter di polis ku a presentá na e sitio a konstatá morto di e hòmber Francisco Narcicio Ignacia nasé na Kòrsou dia 17 di desèmber 1941.
Investigashon den e kaso aki ta kontinuá.
Source: 721 news Hòmber morto hañá den kas.